Gobernantza eredua | Herri-ola\nParte-hartzeaz eta politikagintza ereduaz asko hitz egiten den garaietan bizi gara, demokrazia formala eta bere instituzioen zilegitasuna ezbaian jartzen ari den garaietan. Otxandion urteak daramatzagu parte-hartze politikak garatzen, esperimentatzen, ikasten; eta urte luzeetako gogoetaren ondoren gobernantza eredu berri bat definitzera heldu gara.\nJarraian aurkezten dugun hau gure herriaren berezitasunetara eta Herri-ola egitasmoaren beharretara egokitzen den gobernantza eredu berri bat da. Hiru dira eredu honen oinarriak:\n1. Herritarrak ez dira eskubidedun objektu pasiboak, eskubide eta betebeharren jabe diren subjektu aktiboak baizik.\n2. Alderdi politikoen gainetik komunitatea da subjektu eratzailea.\n3. Demokrazia zuzena du helburu.\n1. PROZESUEN BATZORDEAK\nHerrigintza prozesuetan proiektu konkretuak garatzen dira. Proiektu hauen garapenerako guneak dira prozesuen batzordeak. Gune irekiak dira, edozein herritarrek har dezake parte. Lanerako metodoak zein batzarren maiztasuna batzordeko kideen artean adosten dira. Batzorde bakoitzak hartu-eman iraunkorra garatzen du bere herrigintza prozesuarekin lotura duten udal batzordeekin.\n2. HERRITARREN SAREA\nHerrigintza prozesuan parte hartzen duen herritarren sarea. Parte-hartze hau askotarikoa izan daiteke, aktiboagoa edo malguagoa. Edozein kasutan, sarekideek prozesuaren nondik norakoen berri jaso dezaten komunikazio bideak bermatzen dira.\n3. PROZESUAREN ZAINDARIAK\nBatzordeko kideen artean adostasunez hautatutako pertsonak, zeintzuek herrigintza prozesu horretako partaideak ordezkatzen dituzten Herri-ola batzordean.\n4. HERRI-OLA BATZORDEA\nHerri-olaren ikuspegi osoa duen batzordea. Herri-olaren kudeaketa estrategikoa egitea dagokio. Prozesuetako zaindariek, Herri-olako koordinatzaileak, alkateak, beste bi udal ordezkarik (ordezkaritza duten alderdi bakoitzeko banak) eta garapen teknikariak osatzen dute batzordea. Deialdiak zabalak dira eta edozein herritarrek du bertaratzeko aukera. Hileko lehenengo astelehenetan batzen da, Mainondoko eskolan, 19:00etan. Koordinatzaileak dinamizatzen du Herri-ola batzordea. Koordinatzailea batzordekideek adostasunez hautatzen dute.\nHerrigintza proiektu baten gainean eztabaidatu eta hausnartzeko batzar irekia. Herri-ola batzordea da foroaren deitzailea. Deialdia herritar guztiengana heltzeko komunikazio bideak lantzen dira.\n6. HERRITARREN KONTSEILUA\nBatzar ireki deliberatiboa. Kontseiluak herritar guztiei dei egingo die herrigintza proiekturen baten proposatzen den urrats kualitatibo bat deliberatzeko. Herri-ola batzordea izango da Herritarren kontseiluaren deitzailea. Deialdia herritar guztiengana heltzeko komunikazio bideak lantzen dira. Emaitzak Udal Osoko Bilkuran hartu beharreko erabakia baldintzatzen du.


‘Zumaia eta olagarroa’ liburu ederrean aztertu dute bien arteko lotura estua | Baleike\n‘Zumaia eta olagarroa’ liburu ederrean aztertu dute bien arteko lotura estua\nBaleike 2012-09-13 10:47\tArgitalpenak, Kultura\tHerriko elkarte gastronomiko bati ematen dio izena, eta eskubaloi taldeari. Zopan edo patatekin prestatzeko ohitura daukagu, eta lehiaketa gastronomikoak ere antolatzen ditugu. Hura arrantzatzea da zumaiar askoren denborapasa gustukoenetakoa. Olagarrozale mitikoak ere baditugu; eta haiek harrapatutako aleen tamainaz eta kopuruaz hamaika istorio. Jaiegun handia egiten dugu bere izenean: Zumaiako ikurretako bat bihurtu dugu olagarroa. Jakin, ordea, nahi baino gutxiago dakigu olagarroez eta Zumaiak harekin izan duen harremanaz.\nLiburua, bi euro merkeago Baleike aldizkariarekin\nGaldera gehiegi airean: noiztik arrantzatzen da olagarroa? Nondik dator lehortzearen ohitura? Zergatik mantendu da Zumaian? Zertarako arrantzatu izan da? Nork? Nola? Nolako animalia da olagarroa? Erantzunak aurkitzea izan da, hain zuzen ere, Olagarroa eta Zumaia liburuko egileen erronka. Udalak deitutako bekari helduta, ikerketa lan sakona egin dute Javier Carballok, Inaxio Manterolak, Oihana Artetxek, Xabier Alberdik eta Imanol Azkuek: hamaika elkarrizketa, dokumentu zahar eta iturri erabili dituzte idazteke zegoen historia aberatsa behingoz paperean jasotzeko. Ander Hormazurik egin ditu liburuko ilustrazioak eta Roberto Gutierrez arduratu da diseinuaz eta maketazioaz.\nHiru zati nagusi ditu liburuak: olagarroaren biologiaz eta hazkuntzaz idatzi du Inaxio Manterola biologoak; Zumaia eta olagarroaren arteko harremanaren jatorri historikoa ikertu dute Xabier Alberdi eta Oihana Artetxe historialariek; eta XX. mendeko olagarrozaleen ikerketa antropologikoa egin du Javier Carballok. Balio handiko ekarpena egiten du liburuak, gaur arte ez baitzegoen gaiari buruz ezer argitaratuta. Horrek zailtasun handiak sortu dizkie egileei, informazio iturri falta gainditu behar izan dute arlo historikoa jorratzean, baina ahaleginak eman ditu bere fruituak, eta “urrea balio duen” dokumenturen bat edo edo beste aurkitu dute.\nOlagarroaz asko hitz egiten dugu Zumaian, baina animaliaz ezer gutxi dakigu. Olagarroaren ezaugarriak deskribatu ditu Manterolak liburuaren lehen atalean, eta haietako asko harrigarriak dira: azalaren kolorea eta itxura aldatzeko duen ahalmena, adimen garatua, nerbio sistema aparta… “Olagarroa 40 urte biziko balitz, itsasoko nagusi”, laburbildu du biologoak.\nXabier Alberdi eta Oihana Artetxerentzat informazio iturri falta gainditzea erronka izan da. “Alde batetik, arkeologiaren ikuspegitik, olagarroak ez du aztarnarik uzten: ez du hezurrik, ez oskolik… Bestetik, bigarren mailako arrantza izan da, etxeko ekonomia mailakoa, eta ondorioz ez dago ia informazio idatzirik”. Hala ere, ideia nagusi hauek defenditzen dituzte lanean: historiaurretik arrantzatu da olagarroa; industrializazioa etorri aurretik emakumeen lana zen; Zumaian oso errotuta egon da arraina lehortzeko ohitura. Tesi horiek defenditzeko dokumentu interesgarriak aurkitu dituzte.\nAzkenik, Javier Carballoren lanak hartzen du liburuaren zatirik mardulena. XX. mendeko Zumaiako olagarrozaleen erretratu zehatza egin du Carballok, familiatan antolatuta. Carballoren kasuan, olagarrozaleei egindako elkarrizketak izan dira bere informazio iturria. “Oso zaila da olagarrozale guztiak biltzea liburu batean, eta, ziur aski, aipatu beharreko bat edo beste geldituko zen sartu gabe. Jende askorekin hitz egin dut, eta irizpide sinple batean oinarritu naiz: guztiei galdetzen nien, beraien iritziz, zeintzuk ziren olagarrozale aipagarrienak”. Baina ez da izen zerrenda hutsera mugatu, balio handiko informazioa bildu du: arrantzarako ohiturak, teknikak, gertaerak, bitxikeriak, pasadizoak… Jakinduria oso bat ekarri du paperera.\nOlagarroarekin presta daitezkeen errezetan bilduma ere jaso da amaierako eranskinean.\nOlagarroa eta Zumaia\nEgileak: Inaxio Manterola, Oihana Artetxe, Xabier Alberdi eta Javier Carballo (Zuzenketa: aldizkarian egiletzat jo dugu Imanol Azkue baina, berak argitu digu ez dela zuzena: bekan parte hartu zuen eta lan batzuk egin ditu libururako, baina edukien egileak beste lau kideak dira).\nArgitaratzaile: Zumaiako Udala\nPrezioa: 15 euro (Baleikeren kupoiarekin 13 euro).


"Beti egin daiteke zeozer, batzuetan ez, baina bai" - Uribe kosta - Hiruka.eus\n"Beti egin daiteke zeozer, batzuetan ez, baina bai"\nNerea Garcia 2021-07-14 08:41\nKirol esparru egokitu eta inklusiboan gabiltzan profesionalontzat, ikaskuntza-prozesua kirolariena bezain garrantzitsua da, nahiz eta sarritan zailtasunak izan. hala ere, horrek hobetzeko aukerak ematen dizkigun heinean, imajinagaitzak zaizkigun gaitasunekin aurkitzen gara etengabe.\nDenboraldi-itxiera ikaragarria izan dela sentitzen dugu: helburuak bete, hobetu eta berriak sortu ditugu gizartearen eskaerei erantzuten jarraitu ahal izateko. Haszten elkartearen aurrekariak ikusita, antzeman daiteke horren esku-hartze gehiena kirol egokituaren esparruan dagoela, hau da, "berdinekin", edo desgaitasunak dituztenen artean egindako praktiketan. Hala ere, badirudi gizarteak ez dituela inklusiorik gabeko jokalekuak guztiz ondo ikusten, eta, sarritan, "inklusioa" bezalako hitz potoloa zuzentasun politikoa besterik bilatzen ez dutenen ahotatik entzuten dugu. Aldiz, errealitatea askotarikoa da, ikuspuntu asko daude, eta, sarritan, parte hartzaileen pertzepzio eta sentsazioak kon-tuan hartzea ahazten zaigu.\nZer da inklusioa? Alegia, bakoitzarentzat kontzeptu desberdina izateaz gain, praktikan jartzerako orduan ere, bakoitzaren arabera, prozesua aldatzen da. Hau da gakoa: kirolari bakoitzaren gaitasun motor eta ezaugarri psikosozialen arabera, beharrezko egokitzapen bereizleak aurkitzea. Dena den, integra-zio- eta inklusio-prozesua ondo egingo balitz, elkarbizitzaz hitz egiten ariko ginateke, beharrezko egokitzapenak nahi gabe egingo genituzkeelako, eta, hortaz, ez genituzke par-te hartzaile guztiak berdin tratatuko. Gainera, profesionalok konturatu beharko ginateke kirolariengandik ikasteko behar handiagoa dugula beraiek gugandik baino. Elkarteko kirolari batzuek esaten zuten bezala: "Kideen arteko desberdintasunek taldea aberasten dute, nork bere harri-koskorra ekartzen bai-tu". Hor ikus daiteke nola haien aniztasunean aberastasuna aurkitzen duten.\nBoccia, Grezia Klasikoan jatorria duen taktika eta trebetasuna konbinatzen duen kirola praktikatzen duen batek esaten zuen bezala, "beti egin daiteke zeozer, batzuetan ez, baina bai".\nHurrengo urteari begira, elkartean aurten ereindako haziak zaintzea tokatzen zaigu, beti ere gure betiko gogo eta ilusioz eta taldearen elkarlanarekin; besteak beste, aurten hasitako zahartze aktiborako lanbide tailerra edo HasztenTV istorioak kontatuz kirol egoki-tuari eta inklusiboari ikusgarritasuna emateko proiektuari, hain zuzen ere.\nEz da esan gabe geratuko zein zaila den batzutan parte hartzaile guztiei profesionaltasunez erantzutea; monitore askok unibertsitate edo goi mailako graduetan formakuntza eskasa salatzen dute. Baina, gurean, esperientzia da prestakuntzarik onena, kirolari bakoitza mundu berri bat delako, eta egokitzapenak parte hartzaile bakoitzaren beharretara egokitu behar direlako, ahal den neurrian, noski.


Usaimen zorrotza . Noticias de Gipuzkoa\nAna. Urkiza - Lunes, 28 de Mayo de 2018 - Actualizado a las 06:02h.\nBeti bezala, herrialde aurreratuetan egin dituzte ikerketak. Guri, emaitzak gurean nola egokituko liratekeen asmatzea dagokigu.\nPolitikariez, oro har, hain atsekabetuta bizi garen garaiotan, ondoko ikerketa hau burutu dute: ezkerreko alderdien eta alderdi moderatuen buruzagiek erabiltzen dituzten argumentarioak jaso eta hiritarrei ahoz aldatuta eman zaizkie aditzera, hau da, ezkerrekoen argumentarioak moderatuen buruzagiaren ahotan jarrita eta, alderantziz. Bada, hiritarrei, aldaketa eginda ere, beren buruzagiaren argumentarioak iruditu zaizkie onargarrienak eta defendagarrienak. Bat egin dute aurkariaren argumentuekin beren buruzagiaren ahotan entzunez gero.\nBaina ikerketa berean, beste azterketa hau ere egin dute: bai alderdi bateko zein besteko hiritarrak ausaz aukeratu eta aste betean, besapean oihal bat dutela ibiltzeko eskatu diete, bertan izerdia jasotzeko. Gero, oihalak hartu eta ausaz aukeratutako beste hiritar talde bati oihalak usaintzeko eskatu zaie. Hiritar bakoi-tzak berarekin bat datorren usaina duen oihala aukeratu behar izan du (bere ustez antz gutxien duena edota eramangarria egiten zaio usaindun oihala). Eta ia guztiek, beren alderdiarekin bat datorren pertsonak erabilitako oihalak aukeratu omen dituzte.\nZer pentsatua eman dute ikerketok. Lehenengoari dagokionean, berdin al zaigu zer esaten duten politikariek, ustez guk bezala pentsatzen dutenek esaten duten bitartean? Zer da beraz, politikaren ahotik entzuten duguna? Zer da “guk bezala” pentsatzea?\nEta, bestetik, arrazoitik eta argumentarioetatik urrun dagoen usaimena al da traizionatzen ez gaituen zentzumen bakarra?\nLaster, alderdikide guztiak elkarri usnaka ikusiko omen ditugu han eta hemen… nork traizionatuko dituen eta nork ez ezin asmatuta…\nGazteak, bada, horretara prestatu beharko ditugu: argumentarioak aztertzera bainoago, besapeko animalia usainak antzematera.


Xisterak ekintzaz beteriko asteburua izango du – Euskal Heriko XISTERA Kluben Kluba\nXisterak ekintzaz beteriko asteburua izango du\nXisterako pilotari guztiak izango dira martxan asteburu honetan, ekintzaz beterik etorriko baita azaroaren lehen asteburu hau.\nHasi, Berriatuan egingo da ostiralean, 11.00etatik aurrera Mutilen Kadeteen Zirkuituko kinielak jokatuko baitira. 15 tantora jokatuko diren bi kiniela jokatuko dira. Arratsaldean, berriz, 16.00etatik aurrera, Mutilen Zirkuituko kinielak jokatuko dira. Berriatuan, bertan. Lehen Mailakoek eta Bigarren Mailakoek bina kiniela jokatuko dituzte 15 tantora, eta Hirugarren Mailakoek, berriz, hiru kiniela jokatuko dituzte 10 tantora.\nLarunbatean Bizkaia utzi eta Biarnora egingo du Xisterak bisita, bertako hiriburuan, Pauen, 17.00etatik aurrera jokatuko baita Interjai Txapelketako jardunaldia. Lehen partidan, Laloo eta Manci, Gaizkaren eta Mikel Elkorobarrutiaren aurka arituko dira. Lehen bikotea, hiru partida irabazi eta bat galduta dator, eta bigarrena, berriz, orain artekoak galduta.\nBigarren partidan, berriz, Etcheberry eta Ibarluzea, Aaronen eta Zugaitzen aurka lehiatuko dira. Bi bikoteek dituzte finalerdietan sartzeko aukerak, eta Etcheberryk eta Ibarluzeak baita zuzenean finalean sartzeko ere.\nAsteburu luzea Gipuzkoan amaituko da, 10.00etatik aurrera Beotibar pilotalekuan Nesken Topaketako jardunaldia izango baita. Orain arte bezala, kinielak eta partidak era tradizionalean eta jokoetara izango dira.\nInterjaiko sailkapeneko burua ikaragarri estutu da\nLaloo eta Mancik Interjaiko finalerako txartela lortu dute


2018ko Ekainak 10in LASTERBIDEAN elkartasun lasterketi ONDARRUN! | Turrune!\n← 《EH SUKARRA+TXALAINAK+DJ JUSEFF》Abendun23 (zapatu) ONDARRUKO GAZTETXIN!\nELKARTASUN zozketako zenbaki saritu →\n2017/12/16 · 7:34 pm\n2018ko Ekainak 10in LASTERBIDEAN elkartasun lasterketi ONDARRUN!\nGaur goxin emon dotse lekuku Oñatiarrak Ondarrutarrai, eta 2018ko LASTERBIDEAN aurkeztu dabe! Bertan hainbat herritxarrek parte hartu dabe, tartin etxeratekuk, iparra galdu baik plataformakuk, Angelita Ibonen amak, lasterbideaneko ondarruko lantaldekuk, norbanakuk…\nbertan azaldu dabe zer dan LASTERBIDEAN eta zeintzuk dizen beran helburuk… Antolatzailik argi laga dabe preso eta iheslaxan aldeko eta giza eskubidin aldeko ekimena dala, eta eurak be presente egongo dizela egun honetan. Adibidez, irabazliai emongo gakoezen sarixak presuk kartzelan einddako eskulanak ixango di…\nLelu “animaten za aringaingan etxea?” Eta aurtengo erronki 1500 aringaingalari batzi!\nHamen prentsaurrekun bideu HITZAn eskutik:\nHITZAn albiste osu HAMENTXE!\nGiza eskubidik, Herri mugimenduk, Kartzeletatik / Deserrittik, Kulturi eta kirolak atalean


Daniel Llariak ‘Holes and poles’ erakusketa zabaldu du BilbaoArten | Kultura | Naiz\nDaniel Llariak ‘Holes and poles’ erakusketa zabaldu du BilbaoArten\nBilbaoArtek eskultura eta bideo erakusketa honetako ateak zabalik izango ditu ekainaren 29tik uztailaren 24ra artean. Bertan, Logroñoko artistak homosexualitatearen gaiari heltzen dio bideo zein eskulturen bidez adierazitako ideien bitartez.\nAretoaren erdian aurkituko ditugun pieza txikietako bat. (NAIZ)\nBilbaoArte Fundazioak Daniel Llariaren ‘Holes and Poles’ erakusketaren ateak ireki ditu. Bideo eta eskultura proposamen honek, argiztapen leunarekin, «gai marikari» heltzen dio. Llaria, 2019an zentroan egoiliar izan zen artista, joan den abenduan Urazurrutia Aretoan 2020an bakarka erakusketa egiteko aukeratutako zazpi artistetako bat izan zen.\n‘Holes and Poles’ (zuloak eta zutoinak) eskultura izaerako ideia bitar bati dagokio, funtsean elkarren aurkakoak diren elementu materialekin. Erakusketa hau osatzen duten pieza guztiak, bi bideo-piezaz eta bi serie bereizitako eskulturez osatuak, kontzeptu horien arabera egin dira.\n«Pelikulan lanean hasi nintzenean zinismotik egin nuen, gay kultura garaikidearen neoliberizazioari buruzko iruzkin gisa», azaldu du artistak, bere pieza queer-enekin lan egiteko leku bat aurkitzen duena erakusketa honetan. Horrela, Logroñoko artistak protagonismoa aldarrikatzen du sexualitatearentzat, adierazle gisa, eta desioarentzat, motor gisa.\nUrazurrutia Aretoan ikusgai izango diren ikus-entzunezko lanak ‘Keep me as Idle’, bi gizonen arteko intimitatea islatzen duen film esperimentala, eta ‘Be Seen Be Safe’, gaueko paisaia batetik mugitzen diren txaleko islatzaileak protagonista dituen stop-motion animazio bat dira.\nErakusketaren erdialdean, airean zintzilik dauden eskultura batzuk egongo dira, ‘Los hazte rico’ izenburupean. Burdinazko, hormigoizko eta arropazko piezen eraikuntza hauek artistak lanari dagokionez duen gorputzarekiko kezka aipatzen dute. «Ebakitzean, gorputzak presente egoten jarraitzen du, eta materialki korapilo, tentsio, pisu eta abarren jokoa erabiltzen dute eskulturaz maniobratzeko», aipatu du.\nHormetan ikusiko ditugun eskultura apaingarri txikiek osatzen dute erakusketa, ‘I'm a lot like you’ izenburupean, normalean egunerokoak diren objektuen moldeekin eginak. Pieza bakoitza bi edo hiru objektuz artikulatua dago, estetika formal baten bila, abstrakzioaren logikari jarraituz, zentzu indibidual bat multzo baten truke sakrifikatuz.


Home » general » ControlaTIC kanpaina\nPublicado en general Por Ainhoa Otaola el 3-March-2016\nMugikorrik gabe irten zaitezke etxetik? Ikasteko itzali egiten duzu? Zenbat aplikazio erabiltzen dituzu egunean? Berehalako mezularitza, sare sozialak edo Internet gutxiago erabili beharko zenituzkeela uste duzu?\nMapfre Fundazioaren ControlaTIC heziketa proiektuak teknologia berrien erabilera ez egokia ekiditea bilatzen du, erabilera, gehiegikeria eta adikzioa ezberdintzeko tresnak eskainiz irakasleei, gurasoei eta gazteei eta Osasun Digital ona garatzea sustatuz.\nControlaTIC ekimenak IKTen gehiegizko erabilerak eta “teknoadikzioek” izan ditzaketen ondorioak ezagutarazi nahi ditu eta erabilera-ohitura osasuntsuak bultzatu.\nKanpaina hau Lehen Hezkuntzako hirugarren zikloko ikasleei, DBHko lehen eta bigarren ziklokoei eta ikasle hauen familiei zuzenduta dago, familiak baitira gazteen segurtasuna bermatzeko erantzukizuna dutenak eta IKTen gehiegizko erabilera ekiditeko neurri egokiak hartu behar dituztenak; hezkuntza profesionalei ere zuzenduta dago,beraien zeregina funtsezkoa baita ikasleei baloreak transmititzerakoan.\nIrakasleentzako gidak, gurasoentzako gidak eta gazteentzako, IKTekin duten inplikazio maila ezagutzera eta segurtasunari buruzko informazioa eskaintzera zuzenduta dauden sareko baliabideek osatzen dute proiektu hau\nProiektu honi buruzko informazio guztia bere web orrian aurkitu dezakezue.


PuntuEUS Fundazioak Interneteko bi zerbitzu garatu ditu: labur.eus eta whois.eus - Domeinuak .eus\nPuntuEUS Fundazioak Interneteko bi zerbitzu garatu ditu: labur.eus eta whois.eus\nAbe 1, 2016\nLabur.eus, euskarazko url laburtzailea, eta Whois.eus, domeinuen kontsulta-tresna, gisa honetako bakarrak dira euskaraz.\n.EUS domeinuak 2 urte betetzen ditu abenduaren 3an eta eskaintza bereziarekin ospatuko du urtebetetzea: egunotan, 9,95 euroan eskuratu daiteke domeinu-izena.\nPuntuEUS Fundazioaren misioa euskara ingurune digitalean, baliagarri, erabilgarri eta ikusgarri egitea da. Horrela, sortzetik euskara ingurune digitalean sustatzeko proiektu bat baino gehiago gizarteratu ditu; hala nola, PuntuEUS Behatokia, Sarean.eus eta Euskarazko Interneten Eguna. Bigarren urtebetetzearekin batera, abenduaren 3an, beste bi zerbitzu sareratuko ditu. Labur.eus eta Whois.eus. Bi zerbitzu hauek gainera kode irekian garatu dira, eta kodea eskuragarri dago nahi duenarentzat.\nPuntuEUSek garatu eta Euskararen Nazioarteko Egunean sareratuko diren egitasmo hauen originaltasun-zantzu nagusia euskaraz egotea da. Gaur egun sarean eskuragarri dauden tresna guztiak beste hizkuntzaren batean daude (ingelesez gehienbat) eta atzerrian garatuak izan dira.\nEstekak laburtzeko euskarazko zerbitzua da. Url luzeak helbide motz eta erraz bihurtzea ahalbidetzen du, baita helbide horiek pertsonalizatzea ere. Tresna honi esker helbide zail eta luzeak gogorarazteko erraz bihurtzen ditu. Gainera, erabiltzaileak sortutako URL laburren histora kontsultatzeko aukera eskaintzen du.\nGarai batean ttiki.com-ek eskaintzen zuen zerbitzu hau, baina itxi zuen webgunea. Labur.eus PuntuEUS Fundazioak eta Dinahosting-ek elkarlanean garatutako proiektua da, Polr 2-n oinarrituta dago eta GNU GPL lizentzia du.\nWhois.eus euskarazko WHOIS zerbitzu publikoa da, webgune edo domeinu-izenei buruzko informazioa eskuratzeko tresna. Tresna honekin edozein domeinu-izenen erregistroan erabilitako informazioa eta bere eskuragarritasuna ikusi ahalko ditu erabiltzaileak. Ezagutza teknikoa ez dutenek domeinu-izen bati lotutako informazioa kontsultatzeko aukera ematen du, baita domeinu-izen hori libre dagoen ala ez jakiteko ere. Zerbitzu honek .EUS domeinuaz gain TLD nagusiak (.com, .net, .org, etab.) kontsultatzeko aukera ematen du, informazioa euskaraz itzuliz.\nIkuspegi teknologikotik, berriz, Whois.eus webgunea aitzindaria da WHOIS kontsulten bidez eskuratutako informazioa modu egituratu batean bistaratzen. Izan ere, orain arte garatu diren tresnek emaitzak testu luze baten bidez bistaratzen dituzte, informazioaren interpretazioa zailduz. Gainera, beste WHOIS kontsulta tresna batzuek ez bezala, webgune honek .EUS domeinu-izenen informazioa bistaratzeko gaitasuna du.\nWhois.eus garatzeko erabili den Bootstrap framework-a kode irekikoa da, edonork har dezake iturburu-kodea bere proiektuetan erabiltzeko, behar izatekotan kodeari aldaketak eginez. Proiektuan parte hartzen duen garatzaile komunitate handi bat dago horretan laguntzeko.\nBi urte dira .EUS domeinua eskuragarri dagoenetik, eta bi urte hauetan 6.100 enpresa, erakunde eta norbanakok komunitatearekin bat egin dute domeinu-izenak erregistratuz. Une honetan, .EUS da Euskal Herrian gehien hazten den domeinua eta hazten den bakarra Hego Euskal Herrian.\n.EUS domeinua PuntuEUS Fundazioak kudeatzen du, haren ardura da domeinua kudeatu, kontrolatu eta administratzea. Baina, ez da ardura bakarra. Ingurune digitalean Euskara lehen mailako hizkuntza izan dadin lan egiten du.


Gernikako Gurutze Gorrikoek orain arteko zerbitzuak mantendu eta indartuko dituzte - Busturialdeko Hitza : Busturialdeko Hitza\nAinhoa Unzueta eta Jose Maria Elordui. Argazkia: Oizmendi\nJose Maria Elordui Gernika-Lumoko Gurutze Gorriko presidenteak eta Ainhoa Unzueta Gernika-Lumoko Gurutze Gorriko esku-hartze sozialeko teknikariak prentsaurrekoa eman dute gaur goizean. “Argi” utzi gura izan dute, Gernika-Lumoko Gurutze Gorriak orain arte eman dituen zerbitzuak mantendu eta indartu egingo dituztela.\nHoriek albo batera utzi barik, konfinamendu egoera honetan, beste hainbat zerbitzu ere eskainiko dituztela iragarri dute; denak Gernika-Lumoko Udalagaz, mankomunitateagaz, Bizkaiko Foru Aldundiagaz eta Eusko Jaurlaritzagaz elkarlanean.\nHortaz, jakinarazi dutenez, etxez etxeko laguntza eskainiko dute elikagaiak eta sendagaiak eroateko. Kasuz kasu beharrizanak aztertuko dituztela azaldu dute. Bestalde, adinekoei eta dibertsitate funtzionala daukatenei deiak egingo dizkiete jarraipena egiteko. Azkenik, koronabirusagatik medikuaren aginduz etxean egon beharra daukatenek Gurutze Gorrira deitu ahalko dutela esan du Elorduik, eta egoera bakoitza aztertuko dutela gaineratu du, “behar den moduan jokatzeko”.\nGurutze Gorrikoek eskaintzen dituzten zerbitzu horien beharra daukatenek 94-522 22 22 telefono zenbakira deitu beharko dute. Gernika-Lumoko Gurutze Gorriaren telefono zenbakiak, berriz, honakoak dira: 94- 625 19 88 eta 696 92 50 47.\nZerbitzu horiek guztiak Gernika-Lumoko Gurutze Gorriaren boluntarioei esker eskainiko dituztela jakinarazi dute. Laguntzeko prest daudenentzako lekua dago, eta hortaz, gura dutenek deitu baino ez dutela egin behar diote. Laguntza behar dutenei ere deia egin diete.\nAgerraldia aprobetxatu dute osasun arloan lan egiten duten guztiei eskerrak emateko.\n“Elkarrekin egoera honetatik aterako gara, batez ere, denok eginbeharrak ondo betetzen baditugu. Ez zaitezte arriskuan jarri eta etxean geratu. Hasieran uste genuena baino serioagoa da, hortaz, mesedez, etxean geratu”, esan du Elorduik.


Plateretatik haratago doaz onddoak | Haria | IRRATIA\n2021 URR. 07 - 23:16h\nPlateretatik haratago doaz onddoak\n«Onddoak bioaniztasunaren giltzarri» lelopean, ibilaldi mikologikoa burutu dute Alkizan. Onddoek naturan duten funtzioa azaldu eta defendatu da ekimenean: «Natura birziklatzea»\n«Onddoak bioaniztasunaren giltzarri» ibilaldi mikologikoa. (Peli Lekuona)\nAlkizako herri inguruan basoak dira nagusi. Perretxiko eta onddo mota ezberdinak topa daitezke Hernio pean kokaturiko herrian. Aranzadi Zientzia Elkarteko Joxepo Teres mikologoaren gidaritzapean, onddoek naturan duten funtzioa aztertu da. Mikologoak zehaztu du onddorik gabeko naturaguneak «pobreagoak» izan ohi direla. Baita ere, mendira joatean, onddo mota guztiak errespetatu behar direla. «Badirudi bigarren mailako bizidunak direla. Jendea horretaz konturatu behar da. Garrantzia handia dute, eta errespetatu behar dira».\nMikologian, ikasteko desikastea ere garrantzitsua da. Joxepo Teresen azalpenen bitartez, onddo eta perretxikoen arteko ezberdintasuna argitu da. «Onddoak beti daude mendian baina ez dira ikusten. Onddoak lur azpian daude. Oso egitura sinplea duten egiturak dira, hifa zelulez osatuta. Hauen fruitu ematea perretxikoa da, ugalketa gauzatzeko». Garrantzitsua da ere herri hizkuntzan hainbat perretxikori ematen zaien onddo izena ezberdina dela jatorrizko onddoekiko.


Vitoria-Gasteizko Udalaren web-orria - Boluntarioek Gasteizko hontzen populazioaren errolda egingo dute Herritarren Zientzia programa baten baitan\nBoluntarioek Gasteizko hontzen populazioaren errolda egingo dute Herritarren Zientzia programa baten baitan\n2020ko otsailaren 10ean\nCEAk Herritarren Zientziako programa bat jarri du martxan hiri barruko zein inguruetako parkeetan bizi diren gaueko hegaztien populazioak zein egoeratan dauden jakiteko.\nOrain arte, Gasteizko Herritarren Zientziako Sareak sei kontserbazio-programa izan ditu, udalerrian dauden animalia, landare eta lur mota ezberdinen ezaugarriak ikertu eta ezagutzeko xedez.\nAurten kontserbazio-programa berria sortu du CEAk sarearen barruan, gaueko harrapariak (hontzak) aztertzeko. Ikerketa ildo berri hori 100&CIA para Vitoria Gasteiz planaren barruan sartzen da, zeinak Zientzia eta Hezkuntza Ministerioaren laguntza jaso baitu, FECYT-Zientzia eta Teknologiaren Espainiako Federazioaren bitartez. Herritarren Zientziako Sarea baliatuz, hiri barruko zein inguruetako parkeetan bizi diren gaueko hegaztien populazioak zein egoeratan dauden jakingo du IGIk.\nEstudios medioambientales Icarus enpresako zuzendari Iñigo Zuberogoitia Arroyo ikertzaileak koordinatuko du programa, zeina gaur abiatuko baita, gaueko harrapariei buruzko ikastaro batekin: haien zenbait alderdi biologiko eta identifikatzeko ezaugarri nagusiak azalduko dira. Orobat, urubi, apo-hontz, gau-hotz, hontz ertain eta mozoloen siluetak eta kantuak bereizten ikasi ahalko da; Gasteizko Eraztun Berdearen barruko herri, lorategi eta parkeetan bizi dira horiek guztiak. Harraparia ez izan arren, zata europarraren jarraipena ere egingo da, gauez ibiltzen den espezie intsektiboro hori interesgarria baita, eta gure lurraldean ia ez baita ezagutzen haren banaketa.\nIkastaroan izena eman dutenek zuzenean ezagutuko dute hilean behin -otsailetik ekainera arte- laginak hartzeko erabili beharreko metodologia. Zehazki, parte-hartzaile bakoitzak 15 minutuz aztertu beharko du habitat egoki bat, eta begiz edo belarriz antzematen duen espezie oro apuntatu.\nCEAk neguko jarduera-agendan eskaini du ikastaroa, eta pertsona ugarik agertu dute parte hartzeko interesa, berria baita, eta laginketa-metodologia, erakargarria.\nBideoak(Beste leiho batean irekiko da)\nArgazki erronka Instagramen: Gasteizko hiri natura\nGADEN(Beste leiho batean irekiko da)\nEkologistak Martxan Araba(Beste leiho batean irekiko da)\nAranzadi Zientzia Elkartea(Beste leiho batean irekiko da)\nArabako Natur Institutua(Beste leiho batean irekiko da)\nAlavesia(Beste leiho batean irekiko da)\nArabako Astronomia Elkartea(Beste leiho batean irekiko da)\nSEO/BirdLife(Beste leiho batean irekiko da)\nAsociación Visón Europeo(Beste leiho batean irekiko da)\nBiodiversidadvirtual.com(Beste leiho batean irekiko da)\nILUNPE Art(Beste leiho batean irekiko da)\nBirding Euskadi(Beste leiho batean irekiko da)\nBiodibertsitate Fundazioa(Beste leiho batean irekiko da)\nRamsar hitzarmena(Beste leiho batean irekiko da)\nWWT. Hezegunak babesteko erakundea(Beste leiho batean irekiko da)\nMinisterioaren webgunea(Beste leiho batean irekiko da)


Espainiarrek, batez beste, sei urte behar dituzte autoa ordaintzeko. | Consumer\nEspainiarrek, batez beste, sei urte behar dituzte autoa ordaintzeko.\nIbilgailu berrientzako batez besteko mailegua 16.340 eurokoa da, eta %7,17ko interesarekin ordaintzen da.\nAuto berri bat erosteko Espainian emandako kontsumo-kredituen ordainketa osoa, batez beste, 72,7 hilabetez luzatzen da, hau da, sei urtez. Ibilgailu erabilien kasuan, epea ia bost urtera murrizten da, Automobilgintzako Emakidadunen Elkarteen Federazioak (Faconauto) eta Financar sektorean espezializatutako Nafarroako finantzariak atzo aurkeztutako datuen arabera. Ibilgailu berri batentzako batez besteko mailegua 16.340 eurokoa da (10.636 bigarren eskukoentzat), eta %7,17ko interesarekin ordaintzen da (%8 erabilitakoentzat).\nKontzesiodunen patronalak 2006an turismo baten prezio tipoa zifratu duen 20.680 eurotik behera dago. Azterlanaren arabera, hamar erosketatik zortzik finantziazioa erabiltzen dute.\nHala ere, kredituen %35 baino ez da ixten autoen saltzaileekin, “izan ere, oraindik ere uste da emakidadunen finantza-erakundeek ematen dituzten baldintzak bankuek edo kutxek ematen dituztenak baino okerragoak direla”. Hori dela eta, lana nabarmentzen da.\nPanorama hori laster aldatuko da, Faconauto eta Financar-en arabera. Aldaketa horren eragileetako bat etorkinen merkatua izango da. Urtean ia 1,5 milioi ibilgailu erosteko ahalmena duen kolektiboa.\nautoak kredituak pago-eu


Martxoak 8 "Bizitza hobetu ziguten emakumeak" - - Anboto.org\nMartxoak 8 "Bizitza hobetu ziguten emakumeak"\nIurreta LHII 2021-03-09 12:37\nEmakume guztien oroitzapenean martxoak 8ko eguna ospatzeko, aste osoan zehar ikastetxeko sarrera nagusian erakusketa txiki bat jarri dugu.\nGure bizitzak hobetzen lagundu diguten emakumeak aldarrikatu, ikusarazi eta aitortzea da planteatu dugun proposamenaren helburua. "Erronka" bat proposatu zaie ikasleeri: talde bakoitzak historia aztertu behar izan du eta bere Familia edo zikloan hobekuntza, berrikuntza edo ekarpen aipagarriren bat egin duen emakume bat (edo gehiago) identifikatu eta proposatu. Gure ingurune hurbilan eragin positiboa izan zuten emakumeak ere kontuan hartu dira: Durangaldeko bizilagunen bizimodua gaur ezagutzen dugun bezala izateko ekarpenak egin zituzten emakumeak, praktikak egiten ditugun enpresetan eragina izan zutenak, egiten dugun lanbideetan…. Emakume guzti hauek ikusarazi eta omenaldia eskaini nahi izan diegu.\nJasotako proposamenekin Erakusketa bat egitea izan da asmoa, zentroan bertan eta posible balitz webgunean eta sare digitalen bitartez ere. Erakusketa “BIZITZA HOBETU ZIGUTEN EMAKUMEAK” lelopean eta jasotako proposamen guztien erreseinak eta irudiek osotu dute.\nProposamena bereziki ikasleei zabaltzen den arren, zabalik egon da irakasle eta ikastetxeko langile guztiei ere. Iurreta Lanbide Heziketarekin elkarlanean aritu ohi diren erakunde, enpresa, erakunde eta eragile sozial eta/edo ekonomiko guztiek ere parte hartzeko aukera izan dute sare sozialetan jarritako informazioarekin. Adibide batzuk gehitzen dituzu. Ikusi gure web gunean.


Rutherforden ondarea - Elhuyar Aldizkaria\nHasiera » Istorioak » Rutherforden ondarea\n2010/01/01 | Etxebeste Aduriz, Egoitz | Elhuyar Zientziaren Komunikazioa\nHeriotza haiek Rutherfordekin erlaziorik bazuten ikertzea zen David Coggon-en eginbeharra. 2007 eta 2009 bitartean pankreako minbiziarekin hildako hiru pertsonaren kasuak jarri zuen abian ikerketa. Hiru pertsona haiek Manchesterko Unibertsitatean egiten zuten lan; hirurek Rutherford Buildingen. Eta aurreko urteetan ere izan ziren antzeko beste hiru heriotza, leku berean lan egindako pertsonenak.\nHainbatek mende bat lehenago Rutherfordek berak eraikin hartan egindako esperimentuekin lotu zituzten heriotza haiek. Eta, auzia argitzeko, ikerketa egiteko eskatu zion unibertsitateak Coggoni, Erresuma Batuko Ikerketa Medikoaren Kontseiluko epidemiologoari.\nErnest Rutherford 1907an iritsi zen Manchesterko Unibertsitatera, eta 1919ra arte aritu zen han ikertzen eta irakasten. Haren laborategia gaur egun Rutherford Building den horretan zegoen. Laborategi hartan, elementu erradioaktiboekin aritu zen lanean; eta hantxe aurkitu zuen Rutherfordek, erradioaktibitateari esker, atomoaren egitura nolakoa zen.\nGizon handia izan zen Rutherford, baita fisikoki ere. Ez zen bereziki argia, eta haren lagun James Chadwick-en arabera, esperimentazioan ere ez zen bereziki ona. Baina nekaezina zen. Itxuraz irtenbiderik ez zuten problemen aurrean inor baino tematiagoa zen, ez zuen etsitzen. Eta azalpen heterodoxoei irekia zuen burua. Gainera, bere buruarekin konfiantza handia zuen. C. P. Snow fisikariak hala entzun omen zion behin jostunarenean: "Egunetik egunera hedatzen ari naiz fisikoki; baita mentalki ere".\nSinpletasuna gogoko zuen; "ni neu gizon sinplea naiz" esan ohi zuen. Eta egitateak ziren garrantzitsuena Rutherfordentzat; teoria "iritzi" baten parte besterik ez zen. Hala, Enrico Fermik neutroiekin zenbait elementu desintegratzea lortu zuenean idatzi egin zion, "fisika teorikotik ihes egitea lortzeagatik" zoriontzeko.\nZeelanda Berrian jaioa, 1895ean iritsi zen Ingalaterrara, Cambridge Unibertsitateko Cavendish laborategira. Hurrengo urtean aurkitu zuen Henri Beckerelek erradioaktibitatea; eta Rutherfordek fenomeno berri hura ikertzeari ekin zion.\n1898an Kanadara joan zen, Montrealgo McGill Unibertsitatera. Han, urtebetera, uranioarekin lanean ari zela, aurkitu zuen gutxienez bi erradiazio-mota igortzen zituela, eta alfabeto grekoaren lehenengo bi hizkiekin izendatu zituen: alfa eta beta izpiak. Eta, 1903an, Frederick Soddy-rekin batera, ondorioztatu zuen erradioaktibitatea elementuen desintegratzeak eragiten zuela. Benetako iraultza izan zen, garai hartan materia suntsiezintzat baitzuten zientzialariek. Curie senar-emazteek ere bi urte behar izan zituzten ideia hura onartzeko, nahiz eta beraiek frogatua zuten elementu erradiaktiboek masa galtzen zutela.\nSoddyk eta Rutherfordek substantzia erradiaktiboen desintegratze-tasa kalkulatu zuten. Eta ikusi zuten desintegratze haietan askatutako energia bestelako erreakzio kimikoetakoa baino 20.000 edo 100.000 aldiz handiagoa izan zitekeela. Eguzkiaren energiak jatorri hori izan zezakeelako hipotesia bota zuen Rutherfordek. Eta elementu erradiaktiboak datazio geologikorako erabil zitezkeela ere proposatu zuen.\nLan haiengatik, Kimikako Nobela eman zioten 1908an. Bai, kimikakoa. Rutherfordentzat, gainera, fisika beste zientzia guztien gainetik zegoen nabarmen. Saria eman ziotenean esan zuen inoiz ezagutu zuen eraldaketarik azkarrena izan zela fisikaritik kimikarirako eraldaketa hura.\nNobela eman ziotenerako Manchesterren zegoen, eta oraindik asko zuen eskaintzeko. Nobelaren urte berean, Hans Geigger-ekin batera, ikusi zuen alfa partikulek distira egiten zutela zink sulfurozko pelikula batean jotzean. Hala, distira haiek behatuz, alfa partikulak banan-banan konta zitzaketen, eta baita haien bidea jarraitu ere.\n19 urteko Ernest Marsden ikaslea jarri zuen alfa partikulekin urrezko orri bat bonbardatzen eta distirak behatzen. Partikula gehienek zuzen-zuzenean zeharkatzen zuten urrea, baina gutxi batzuk desbideratu egiten ziren, eta 20.000tik batek atzerantz errebotatzen zuen. Harrigarria zen! Rutherfordek geroago esango zuen zelofan-paper bati kanoi-bala bat jaurti eta errebotatzearen parekoa zela hura.\nAzkenean, azalpena aurkitu zuen: atomoaren zati handiena espazio hutsa zen, eta, horregatik, partikula gehienak arazorik gabe pasatzen ziren; baina atomoaren erdigunean nukleo txiki bat zegoen, eta horrek eragiten zuen partikula batzuk desbideratzea.\nMilaka eta milaka distira kontatu ondoren, kalkulatu zuten atomoaren nukleoa atomoa bera baino 10.000 aldiz txikiagoa zela, eta han pilatzen zela atomoaren ia masa guztia.\nLehenengo Mundu Gerra etorri zenean, itsaspekoak detektatzeko metodoak ikertzen jarri zuten (sonarraren aitzindaria ere bada). Metodo haiei buruz hitz egiteko hainbat aditu ingelesekin bilera zuen egun batean, Rutherford ez zen azaldu, eta kargu hartzera joan zitzaizkionean, honela erantzun zuen: "Lasai, mesedez! Oraintxe bertan esperimentu kurioso batzuekin ari naiz, eta, badirudi atomoa apurtzeko gai izan gaitezkeela. Hori egia balitz, ez al zaizue iruditzen aurkikuntza hori zuen gerra guztia baino garrantzitsuago dela?"\nEta gerra amaitutakoan lortu zuen. 1919an konturatu zen nitrogenoa alfa-izpiekin bonbardatzean nitrogeno-atomoaren nukleotik protoi bat ateratzen zela, eta, hala, nitrogenoa oxigeno bihurtzen zela. Lehenengo transmutazio artifiziala izan zen.\nRutherford fisika atomikoko Newton izan zela esan zuen behin James Jeans fisikari, matematikari eta astronomo britainiarrak. Izan ere, Rutherfordek utzi digun ondare zientifikoa ez da nolanahikoa. Baina bestelako ondarerik ere utzi ote zuen? Manchesterko heriotzetan izan al zuen eraginik Rutherforden lanak?\n1999an, Rutherford Buildingeko lau gelatan poluzio erradiaktiboa eta merkurioa aurkitu zituzten; eta garbitu egin zuten. Hala ere, Coggonek ondorioztatu du garbiketa egin aurretik ere poluzio maximoa jaso zuen langile batek jasotako dosia urteko 1,9 milisievert-ekoa izango zela; zentral nuklearretako langileentzat ezarrita dagoen dosiaren hamarren bat. Coggonek dio seguru dagoela heriotzak kointzidentzia hutsa izan direla.\nHistoria; Biografia; Fisika


Argia :: Munstroa\n2013-01-06\t1 0 Follow @angelerro\nGaizkileak mundu guztiak alde egin arte itxaron zuen bere ezkutalekutik atera eta bere krimena gauzatzeko. Familia oneko semea zen, baina desohoreak izena isilarazi du. Antza denez, neskaren edertasunak liluratua, egun osoak ematen zituen berari beha, isilean, zaintzaileen susmo txarrik piztu gabe. Gerora, behin gertatuta, zentzua hartzen du gaztearen hainbat portaerak, kasurako, biktima izatekoaren izena zuhaitzetan, hormetan tema zoroan idatzi izana. Bada, gaua lagun, beste guztiok, ateak ongi itxi ondoren, lotan geundela, erasoa burutu du, atzetik burutu ere, ederraren harrizko irmotasunak, ikusten duzuenez, ezertan atzerarazi ez duela. Orain bera betiko markatuta gelditu da”.\nMargaret Tatcherri buruzko film berritik, Meryl Streepen mimetismorako dohainaz gain, eszena bat gelditu zait gogoan. Lehen ministroa izandakoari medikuak “nola sentitzen den” galdetzen dio; ordura arteko dementzia arrastoak eta “amonatasuna” alde batera, oldartzen zaio esanez horixe dela gaurko gaitza, mundu guztia, politikariak jendearen sentimenduez arduratzen direla, inor ez pentsamenduez edo ideiez. Ideologia hitza saihetsi da. Burdinazko Damaren politika sorgorra, XX. mendeko historiaren sarraskiak kontuan hartuta, batek tentazioa eduki lezake ideien kontra lerrokatzeko.\n"Gazteluko plazara, Xabier kaleko eskaileretatik gora, sartu naiz eta nire aurrean brontzezko erraldoia ageri da, erabat bizkarrez (...). Harriturik, geldiro hurbildu naiz. Bitartean, ume batzuek aurrea hartu didate, korrika, �goazen munstroa ikustera� oihuka"\nEl sueño de la razón produce monstruos. Goyaren grabatu bat da, zeinaren izenburua esaera zaharraren mailara igo den. Maiz, gehienetan gaizki aipatzen da, arrazoimenaren gehiegikerien kontra. Seguruenik gaztelaniaz “sueño” hitzaren polisemiagatik. Goyaren irudiaren parafrasiak argi uzten du loaz ari dela, ez ametsaz; arrazoitik bereizteak sortzen ditu izugarrikeriak, eta ez ideietan ameslari sakontzeak. Gaizki ulertuek eta interpretazio okerrek gauza asko esan ditzakete garai batez.\nAugust Rodinen Pentsalaria eta Calaisko Burgesak, kopia egiaztatuetan, Iruñera ekarri dituzte egunotan, Gazteluko plazara, Gasteizen egon ondoren. Jakin min apur bat sortu dute. Hasierako egunotan, behintzat, jendea pilatzen da, batez ere, Pentsalari ezagunaren ingurura. Datu aski ezezaguna da jatorrizko izena Poeta zuela, hau da, gaurko iruditerian behintzat, hausnarrera baino intuiziora lerratzen omen den izaki inspiratu batena. Eskulturarekin ezarri dudan lehen kontaktuak, lehen kontaktu bisualak, bestelako ezustea ekarri dit.\nGazteluko plazara, Xabier kaleko eskaileretatik gora, sartu naiz eta nire aurrean brontzezko erraldoia ageri da, erabat bizkarrez. Bizkar luze-zabala eta, eserita egon arren, aurreranzko jarreragatik, ipurdi puska ederra. Rodinen lan hau ia ikono pop bat izan arren, milaka alditan kopiatua, omendua eta parodiatua, aitortu behar dut ez nuela atzeko aldea ezagutzen. Harriturik, geldiro hurbildu naiz. Bitartean, ume batzuek aurrea hartu didate, korrika, “goazen munstroa ikustera” oihuka.\nPraxitelesen Venusen eskultura Knido hiriko tenplu batean zegoen. Luziano Samosatakoak dio jainkosaren atzealdeko edertasunak ere ikusi, irudia bere osotasunean begietsi nahi zuenarentzat aukera bazegoela eskatu eta atzealdeko ate batetik sartzeko. Hala egin eta, luze miretsi ondoren, ipurmasail batean orban bat hauteman dute. Guztiarekin ere, Praxitelesen zuhurtzia goraipatu dute, perfekzio biribilenean ere hutsak egon litezke onartzeagatik edo, bestela, marmolaren akatsa gutxien nabari litekeen aldean ezkutatzeagatik. Tenpluko zaintzaileak, ez bata ez bestea, egiazko istorioa kontatu die.\n2309 zenbakia. 2012ko otsailaren 05a\nEuskarazko hedabideak Nafarroan\n"Hemen harremanak askotan artalde moduan bideratzen dira, otsoaren beldur-edo"\nTempo eta giro desberdinak: freehardcorejazz\nFesta gozoa garai garratzetan\nHaizearen indarra berriztagarria da, neodimioa ez Kazetaritza independentea eta profesionala egiten dugu, euskaraz eta euskaldunontzat.


Deialdiaren oinarri ideologikoak – Integra Revolucio\nBrowse: Home / Deialdiaren oinarri ideologikoak\nOinarrizko printzipioa, menperatze-modu ororen aurkako borroka eta Erabateko Iraultzaren bidez bestelako jendarteak eraikitzea da.\nHonako puntuekin garatzen dugu hori, eskematikoki aurkezten ditugun oinarri ideologikoen forma dutelarik, eta Blokearen sortze-adierazpena osatzeko landu egin beharko direlarik.\n1)Askatasunean oinarritutako jende-harremanen berdintasuna\nJendeen arteko menperatze edo bazterketa modu oro gaitzesten dugu, horiek edozein arrazoiengatik izanda ere: generoa, sexualitatea, etnia edo kultura, jendarte-maila…\nElkarlaguntzaren eta elkartasunaren aldeko apustua egiten dugu, hurbiltasunaren, errespetuaren, kidetzaren, eta orohar, jendeen arteko maitasunaren alde.\nJendeen egungo suntsiketa irauli nahi dugu, munduko leku gehienetan gertatzen dena eta menperatzaileak diren eliteek kontzienteki sustatzen dutena. Pertsonak ahalduntzen garen heinean, segurtasun gutiago izanen du sistemak.\nHobetzeko borondatea behar dugu, entzuketa aktiboan eta etengabeko gogoetan oinarritutakoa, bai eta kritikarako eta autokritikarako gaitasuna hobetzeko ere.\nJendeen arteko harremanen praktika egokiak erabat zabaldu nahi ditugu.\n2)Autoantolakuntza eta herri-batzar burujabeak.\nBatzarra, erabakitzeko eta partehartzeko ahalmen bera duten edozein jendarte, herri edo talderen zilegizko antolamendua da, askatasunerako beharrezko baliabidea izanik.\nHerri-batzar burujabeak: norbanakoek, herriek eta eskualdeek partehartzeko duten askatasuna erabiliz eratutako jendarte-antolaketa, herriaren autodeterminazioa lortuz.\n<liElkartasuna, askatasuna eta zabalkundean oinarrituz eratutako herri eta eskualdeen arteko harremanak: zuzena den interdependentzia, harremanetarako erreztasuna eremu ttikienetatik handiagoetara, ahal dena ttikian erabakiz eta beharrezkoa dena handitasunean (subsidiotasun, konfederazio, fraktaltasun… printzipioak)\nAniztasunean eginiko eraikuntza, jendeen arteko desberdintasunak eta desberdintasun pertsonalak errespetatuz, batzarreko erabakietan gutxiengoa beti kontuan hartuz.\nBeraz, Estatuaren izaera orori auka egitea.\n3) Denona dena, herriarena dena.\na/ Jabetza herri-ondasun gisa berreskuratzea, herriaren jabetze eta eskuratzearekin.\nLurraren eta ekoizpenerako ondasunen jabetza berreskuratu behar dugu, herri-jabetzearen bidez bermatuz horien erabilera, hau da, herri-ondasun bilakatuz.\nLurra eta ekoizpen baliabideak menperatzeko eta kapitala metatzeko tresnatzat duten jabego pribatua baztertzen dugu, soldatapeko lanaren, ustelkeriaren, metaketaren eta zapalkuntzaren bidez mantentzen baita menperatze-erregimen hori.\nInteres pribatuak aldendu eta banatzen gaitu, herri-jabegoak eta -ondasunak suntsituz.\nb/ Elkarlaguntzaren bidez sistema publiko autogestionatua eta kooperatiboa eraiki\nGuztion onurarako ari gara lanean, ditugun halabeharrezko beharrak (elikadura, osasuna, etxebizitza, hezkuntza, energia, garraioa…) benetako sistema publiko baten bidez bermatzeko, guk geuk eraikitakoa autogestioan eta elkarlanean oinarrituz, jendetasun baloreak eta ahalmenak sustatuz.\nEstatua baztertzen dugu, jende batzuek gainerakoak esplotatuz eta administrazio-laguntzen bidez jendeenganako arreta indibidualizatuz eratutako kontrol-sistema gisa ulertzen baitugu. Era berean, gutxiengo batek ondasun publikoak kontrolatzea baztertzen dugu, Estatuaren nahiz merkatuaren bidez izan, eta beraz, gutxiengo batek eratzen duen egitura pribatu korporatibo-elitista osoa.\nc/Informazioa eta jakintza eskuratzeko bidea irekitzea\nInformazioaren irisgarritasuna eta sorkuntza askea eskatzen ditugu. Ikertzeko eta berriak bizitzeko beharra garatzen ditugu jakintza-iturri moduan.\nJakintza guztion artean elkartrukatu, ongizate orokor oparoago bat eraikitzeko.\n4) Elkarlaguntzan eta gertutasunean oinarritutako ekonomia berria\nKapitalismoari aurre egiten diogu, indartsuenaren legean eta betiereko hazkundean oinarritzen den ekoizpen mekanismo eta merkatua delako.\nEgungo finantza-sistemari aurre egiten diogu, banku zentral eta banku pribatuek menderatzen dutena, era berean, diruari eransten zaion interesa baztertu egiten dugu.\n“Bakoitzak ahal duena eta bakoitzari behar duena” ideia jarraitzen dugu.\nElkarlanaren aldeko apustua egiten dugu, berdinen arteko eta desberdinen arteko harreman\nLanean nahiz kontsumoan, kooperatibismo-praktikaren zabalkunde sendoa egiten dugu.\nTxanpon askeak, truke zuzena, borondatezko emarien ekonomia eta partekatze-ekonomia, ekonomia-sistema berri bat lortzeko ekintza-tresna gisa.\nAhalik eta tokikoena den ekonomia, bitartekorik gabekoa. Ekoizleeen eta kontsumitzaileen arteko harreman orekatua.\nABeharrezkoa den lekuan herri finantza-sistema eta interesgabea aplikatzea.\n5) Bizitza eta naturarekin elkarlanean\nNaturarekiko elkarlan, babes eta errespetuz bizi gera, haren parte garelako, beraz, gainontzeko izaki bizidunekin bizikidetza egokia ziurtatzen dugu. Herri burujabetzak jokabide hauek baimendu eta sustatzen ditu.\nNaturaren zikloak kontuan izan behar dira, denboran zehar, belaunaldiz-belaunaldi, jendeen eraginaren jasangarritasuna bermatzeko.\nEgungo sistemaren balio eta jokabideei aurre egiten diegu, bizitza arriskuan jartzen dutelako, gurea barne, eta, gainera, berriztagarriak ez diren baliabideak agortzen dituelako.\nBaliabide berriztagarriak era deszentralizatu batean erabili behar ditugu, jende-taldeen buruaskitasuna sustatuz eta baliabide-harrapari diren hiriak murriztuz.\n6) Nola gauzatuko dugu?\nHelmuga eta Bidearen arteko koherentziaz: Erabateko Iraultzaren prozesua, egungo sistemaren eta jendarte/gizadi berri baten arteko transizioa da. Batetik bestera igarotzeko bidea helmugaren ikasketa eta irudi da. Beharrezkoa da, beraz, eraldaketa honetarako bitartekariek desiatzen ditugun helburuekin bat egitea.\nEgitura eta balioen aldibereko eraketa dialektikoa: balioen aldaketa beharrezkoa da egitura aldatzeko, baina balio eraldaketa sakon eta zabala egin ahal izateko, horien gauzatzea ahalbidetuko duten egitura berrien beharra dago.\nHelburuarekiko koherentziari eutsiz, herri-mugimenduetan oinarrituz gauzatu behar dugu Erabateko Iraultza, zabalkundearen eta tokiko ekintzaren aldeko apustua eginez, baina pentsamodu globala kontuan harturik. Iraultza hau aldiberean garatzen bada lurralde eta eskualde ugaritan, indartsua bezain geldiezina izango da.\nOsagarri diren herri eta jende-taldeek antolatzeko zilegizko eskubide besterenezina dute eta haien bizitzen, segurtasunaren, kulturaren eta lurraldearen autodefentsa gauzatzeko eskubidea dute, egoki ikusten duten moduan gauzatuz, betiere “jendeenganako bortizkeria ahalik eta gehien murriztuz eta askatasuna eta pertsonen bizitzak ahalik eta gehien errespetatuz”.\nIraultza hau gauzatu ahal izateko, egungo sistematik ahalik eta baliabide, lan eta zilegitasun gehien berreskuratzeko eta eraikitzen ari den jendarte berrian erabiltzeko, guztiz zilegi eta beharrezkoa ikusten dugu erabateko desobedientzia. Testuinguruaren arabera hura erabili behar delakoan gaude, gure eraldaketa areagotzeko gisan erabiliz.


Soraluzeko Udala 2022-06-08 12:10\nIgande honetan Dolmenen Ibilbidea ezagutzeko bosgarren bisita gidatua egingo da; gazteleraz izango da, 9 kilometroko ibilbide lau eta errazean; aurrez eman behar da izena.\nIgande honetarako, ekainak 12, aurtengo bosgarren bisita gidatua dago antolatuta, Dolmenen Ibilbidean zehar.\nAurtengorako aurreikusitako lanak


Ekimen Estrategikoak | Guggenheim Bilbao\n2018–2020 Plan Estrategikoa\nHome - 2018–2020 Plan Estrategikoa - Ekimen Estrategikoak\n2018-2020 aldiko Ekimen Estrategikoei dagokienez, haietako batzuk azken 10 urteotan zehaztu diren beste batzuen garapena eta bilakaera dira, ekintza horien irekitasunak, berritasunak eta indarrak 2020ra luzatzeko aukera ematen baitu. Hala ere, testuinguruaren behar berrietara egokitu dira, eta Museoaren jarduerak eta nortasunak duten bilakaerak eskatzen dituen gehikuntzak eta hobekuntzak egin zaizkie. Ekintza horiez gain, beste batzuk gehitu dira, 2009an zehaztu zen epe ertaineko Asmoan barneratuak eta Guggenheim Bilbao Museoaren ereduak oinarritzat dituen ildoei lotuak.\n1. 2018-2020 aldiko programazio artistikoaren argudio-ildoa aurkeztea\nMuseoak museo gisa duen nortasuna indartu nahi zuenez, bere Guggenheim Bilbao Museoaren Bildumari ikusgaitasun handiagoa eman nahi zionez, eta sektorearen joerak ere hartu nahi zituenez (bai bisitariei zegokienez, bai erakusketa-proiektuei zegokienez), 2015ean aldi berri bat hasi zen programazio artistikoan. Urte hartatik aurrera, Museoak egonkorragoa egin zuen programazioa, ez bakarrik erakusketa-eremuei zegokienez, baizik eta baita solairuetako bakoitzean dauden erakusketa eta bildumen tipologiari zegokienez ere. Egun, solairu horiek, goitik behera, arte moderno eta garaikidearen ikuspegi kronologiko bat eskaintzen dute, XX. mendearen hasierako adierazpenetatik hasi eta gaur egun arte.\nProgramazioaren ikuspegi berri horretan sakontzen jarraitzea proposatzen da, eta argudio-ildoaren haria eta ikuspegi holistikoa eskainiko dituen diskurtso artistiko gisa adieraztea.\n2. Guggenheim Bilbao Museoaren Bilduma garatzeko konpromisoa berritzea\nSortu zenetik, Guggenheim Bilbao Museoak 134 artelan garrantzitsuko bilduma osatu du. XX. mendearen erdialdetik gaur arterainoko artelanak biltzen ditu; askotarikoak dira, baina koherenteak. Zenbait pieza garaikidetasunaren ikonoak dira, eta Museoa sortu zenean arreta handiz garatutako erosketa-metodologiaren arrakastaren lekuko. Sortu zenean, Bildumaren helburu nagusia zen arte garaikideko artelan ugari biltzea, autonomiari eta esanahi propioari eutsiz, baina, aldi berean, Solomon R. Guggenheim Foundation fundazioaren arte moderno eta garaikideko arte-funts aparta osatuz. Sare berean banako bildumak egotea «museo globalaren» kontzeptu berritzailearen ardatza da; kultura-trukea ahalbidetzen du, eta artea zabaltzea eta artelanak jende askorengana eta askotarikoarengana helaraztea sustatzen du.\nNahiz eta azken urteotako egoera ekonomikoaren ondorioz ezin izan den finantza-zuzkidurarik egin artelanak erosi ahal izateko, inbertsio-plana berrartzea proposatzen da ekimen estrategiko gisa, ekarpenak pixkanaka egiteko programa batekin.\n3. Museoaren handitze etenarekiko hurbilketa berritzea\n2009an, Guggenheim Bilbao Museoaren handitze etenaren ekimen estrategikoa asmo handiko proiektu gisa proposatu zen. Haren bidez, erakusketa-espazioa handitu nahi zen, ingurune ez-hiritar batean (Bilboko Museoan ez bezala) artea, natura eta paisaiaren edertasuna konbinatzen zituen aparteko museo-esperientziaren kontzeptu berritzailearen bidez. Proiektu hari esker, Museoaren lidergo orokorra eta lokala indartu nahi zen, bai eta artista garaikide ospetsuenetako batzuekin sortutako harremanak sendotu.\nEkimen hau abian jarri zenetik ia hamar urte igaro ondoren, uste da handitze eteneko proiektuaren elementu bereizgarriek oraindik ere balioa ematen lioketela Guggenheim Bilbao Museoari, eta, hala, ekimenarekiko konpromisoa berritzea proposatzen da, baina hurbilketa berri batetik, gaur egungo errealitatera egokituta.\n4. Hezkuntza-programazioa sendotzea, bereziki komunitateari eta balio sozialei erreparatuta\nGaur egun, oso ohikoa da museoak tokiko komunitatera hurbiltzea, museoak topagune gisa eta ezagutza sortzeko leku gisa duen eginkizuna indartzen duelako eta, horrela, ingurune hurbilenarekiko elkarrizketan jarduteko eremu bat eskaintzen duelako. Jarduera artistikoa eta hezkuntzakoa ez da soilik sozializatzeko entretenimendu-tresna hutsa, baizik eta ezagutza sortzeko benetan erabilgarria den tresna. Hala, 2018tik 2020ra, hezkuntza-programazioa mantentzea eta sendotzea proposatzen da, baita hezkuntzako jarduera eta formatu berrietan sakontzea ere, bereziki komunitateari eta balio eta premia sozialei erreparatuz. Horrek indartu egingo du Museoak gizarte-aldaketen eragile gisa duen eginkizuna, hezkuntza-eragile ugariren partaidetza duten prozesu pedagogiko eraldatzaileen bidez, eta Guggenheim Bilbao Museoaren eta komunitatearen arteko harremana ahalbidetu, epe luzeko elkarrenganako konpromiso sozialeko erantzukizunean oinarrituta.\n5. Zero Espazioaren orientazioa, zeregina eta edukia berraztertzea\n2009–2012 aldian, Zero Espazioa, Guggenheim Bilbao Museoko bisitarientzako orientazio-gela, kontzeptualizatu, diseinatu eta martxan jarri zen. 2010ean inauguratu zenetik, aretoa Museoan barrenako bisitaren abiapuntua da, eta bisitariei zenbait gako eskaintzeko lekua, haien bisita esperientzia gogoangarria izan dadin ikuspegi oso teknologikotik.\nZabaldu zenetik ia hamar urte igaro direnez, bisitak planifikatu egiten direnez eta material ugari gailu digital pertsonalen bidez eskuragarri daudenez, Museoak egokitzat jo du Zero Espazioaren planteamendua eguneratzea, ahalik eta probetxu handiena atera dakion.\n6. Ekarpenak arrazionalizatzea, urte anitzeko formula egonkor baten bidez\nGuggenheim Bilbao Museoaren kudeaketa-ereduak hauek konbinatzen ditu: erakunde publiko sortzaileek emandako baliabide ekonomikoak, eta bere jarduera kudeatuz Museoak urtero jasotzen duen autofinantziazioa (hain zuzen ere, bisitariek egindako diru-sarrerak, eta banako kideek eta kide korporatiboek egindako ekarpenak). Hortaz, urteko baliabideen % 70, gutxi gorabehera, autofinantziaziotik dator.\n2018-2020 aldi estrategikorako, erreferentzia gisa museo anglosaxoien eredu ekonomikoa hartuko duen formula bat aztertzea proposatzen da, erantzukizunak, helburuak eta lehentasunak identifikatzea sustatuko duena, epe ertainera iraunkortasun ekonomikoa bermatu ahal izateko.\n7. Inbertsio teknologikoen plan bat ezartzea\nJarduera-esparru horretan, zenbait lan-ildo aipatu behar dira. Batetik, osagai teknologikoak dituzten Bildumako artelanak kontserbatzeko plan bat dago; Museoaren 20. urteurrenaren harira jarri zen martxan, eta 2018–2020 aldi estrategikoan ere jarraituko du indarrean. Bestetik, bikaintasunarekin, kalitatearekin eta ekonomia- eta ingurumen-jasangarritasunarekiko hartutako konpromisoa betez, Museoak berritze-plan bat proposatu du. Haren bidez, bertako zerbitzu, azpiegitura eta eragiketen funtsezko alderdiak espazio publiko gisa eta kontserbazio artistikoko espazio gisa ikusten dira. Eragin handiko proiektuen artean, teknologia berrienak ezartzearena dago, artelanak argiztatzeko, segurtasun-sistemak hobetzeko, eta beste sistema eta plataforma batzuk eguneratzeko, berrikuntza- eta iraunkortasun-irizpideetan oinarrituta, Museoak liderra eta berritzailea izaten jarrai dezan arlo horietan.\n8. Estrategia digitala planifikatzea\nAzken urteotan, lidergo artistiko, instituzional eta erakusketetakoari lidergo digitala gehitu zaio. Gero eta garrantzitsuagoa da arlo digitalean ondo kokatuta egotea gizarte osoarekin eta audientzia eta komunitate hurbilenarekin harremanetan jarri ahal izateko.\nNahiz eta azken urteotan museoek loturarik gabeko eduki eta ekimen isolatuak garatu dituzten teknologiaren aurrerapen bizkorrei erantzuteko, estrategia digital instituzional bat izateak desberdintzen ditu sektore honetan lider diren museoak. Hori dela eta, aldi honetan, Guggenheim Bilbao Museoak beste ekimen bat jarri du martxan bere estrategia eta identitate digitala planifikatzeko, arlo honetan puntakoak diren museoen artean koka dadin.\n9. pricing strategy politikak audientzia berrien testuingurura egokitzea\nEkonomia digitalaren ildoei jarraikiz, zenbait museo amerikar «prezio dinamikoak» edo «eskariaren araberako prezioak» ezartzen hasi dira, diru-sarrera gehigarriak sortzen laguntzeko neurri gisa.\n2018-2020 aldiko Plan Estrategikoan, Guggenheim Bilbao Museoak, bisitarien datu historikoei eta portaera-ereduei buruz duen informazio xehatua kontuan hartuta, tarifikazio-sisteman sarreren, harpidetzen eta talde-kategorien prezioak ezartzeko estrategia berri bat sartzerik dagoen aztertuko du, bisitariaren esperientzia hobetzeko, gizartearekiko harremana indartzeko eta Museoaren diru-sarreren egitura sendotzeko.\n10. Gardentasunean eta kudeaketa-eredu aurreratuetan bidea egitea\nEguneroko lanean, Museoaren lehentasunetako bat gardentasunarekin hartutako konpromiso aktiboa da. Horrela, Compromiso y Transparencia Fundazioak Estatuko museorik gardenena dela adierazi du 2015eko, 2016ko eta 2017ko kontu-ikuskapenetan.\nEra berean, hasiera-hasieratik, erakundearen ohiko funtzionamenduan lan ona bermatzen duten parametro eta eredu aurreratuen araberako kudeaketa izan da ildo nagusia. Ildo horretan oinarrituta egin du lan Museoak hainbat arlotan; besteak beste, ingurumena, iraunkortasuna, gizarteratzea, lan arrazionala, gizarte-erantzukizuna, lan-bizitza eta familia uztartzea, eta aniztasunarekiko errespetua.\n2018–2020 aldiko Plan Estrategikoa indarrean dagoen bitartean, helburua izango da jardunbide egoki horiek sendotzea eta haietan sakontzea, Musoaren jarduerentzat ingurumeneko araudi berriaren araberako eta museoetarako proiektuan dagoen araudiaren araberako ziurtagiriak lortuz; era berean, gardentasunaren bidetik ere aurrera egin nahi da.


XXI. mendeko mitologia – Kalegoi\nXXI. mendeko mitologia\n26 iraila, 2021 egilea: Xabier Kerexeta\n“Nik XX. mendeko mitologia jaso dut” erantzun zion Barandiaranek euskal mitoak Neolitoraino eraman nahi zituen bati. Alegia, mito haiek XX.eko euskaldunengandik ikasi zituela. Mitoak noizkoak diren? Hori interpretazioa da, espekulazioa, baina ezin deus ziurtatu zientifikoki; gainera, dena sinesmen aldagaitz gisa ulertuta mitoaren jatorria, jatorrizko mitoa eta jasotako mitoa nahasteak gaiaz askorik ez jakitea salatzen du. Kritikatu ere kritikatu zaio Barandiarani interpretaziorik ez egina. Horretaz luze-zabal mintza gintezke. Ni, orain harira ez datozen argudiotan oinarrituta, nago ez ote zion interpretatzeari utzi gerra ondoren, eboluzio azkar baten emaitza. Izan ere, Barandiaranen lehen argitalpenetako bat “La réligion des anciens Basques” izan zen: interpretazioa izenburuan bertan zekarren, kristautasunaren aurreko euskaldunen erlijioaren azken aztarnak zirelakoan aurkezten baitzuen XX.eko mitoen bilduma.\nLegarreko leizean ahozko tradizioaz jasotako mitoak eta gertaera historiko latzak biltzen dira.\nLagun batek “aholku historikoa” eskatu zidan parte hartzen ari zen antzerki-proiektu baterako. Gaia: Gerra Zibilean Nafarroako Gaztelu herriko leize batera botatako andrea eta seme-alabak. Labur esanda: andrea Ilargiaren gurtzaile eta oro har mito paganoen sinesle zelako akabatu zutela antzeztea zen ideia. Berriro diot fikzioan nahi duenak nahi duena kontatzea zilegi dela; baina benetan gertatutako kasu baten interpretazioa izaki, alarmak piztu zitzaizkidan. Bai baitakit ikusleek ez dutela bereizten historia eta fantasia; areago, errazago sinetsiko dutela fikzionatua, dokumentatua baino. Eta kasu honetan kezkagarria zitzaidan Gerra Zibilaren izugarrikeriak bigarren mailara pasa eta ohiko bilakatzen ari zaigun diskurtso batera lerratzea (Akelarre film biak, esaterako: pagano euskaldun sexu-askatasunaren eta naturaren jarraitzaile xalo versus kristau arrotz antisexual eta zapaltzaile zital). Genero-indarkeriatik asko duen kasua ere mamitik desbideratzea ere balekarke (familiako aita eta seme zaharrena kanpoan zirela, krimenaren errudunak herriko gizonezkoak izaki). Saiatu nintzen azaltzen irizpide horren arabera herriko emakume guztiak izan zitezkeela biktima, eta bakarra izan zela, eta zergatia bilatu behar zela. Erantzuna: baina beste emakumeak katolikoak ziren.\nEta hor planto egin nuen: Barandiaranek eta bestek herritarren sinesmenetan arrasto pagano ugari aurkitu izanak ez du esan nahi XX.eko baserritarrak katolikoak ez zirenik. Gure amoña nafar ultrakatokikoa zen, ezbairik gabe paganotzat joko genituzkeen sinesmenak bazituen ere. Haren ahizpak, aldiz, ez ziren mezara joaten: Irunera gerra baino lehen emigratuta, “ideia gorrien” eraginez, epeldu zitzaien fedea. Gazteluko kasuan ere halako zerbait omen zen. Baina pentsatzea nire izeba-amonak kristautasun hegemonikoa abandonatu zutela antzinako arbasoen erlijioaren truke, noiz azaleratu zain euskaldunok barren-barrenean gorderik omen dugulako, hori gure errealitate historikoari muzin egitea da, eta “neopaganismo” moduko batez gure iragana idealizatzea.\nGazteluko Santo Domingo elizaraino hiru igandetan jarraian joan zen gure amoña Zubietatik .oinez, jakina- semearekin, buruko minen kontra errezatzera:\nez pentsa mito paganoak eta erlijio herrikoia urrun zeudenik, hori gure pertzepzioa da.\nBada, ez: Nafarroako Bidasoalde euskaldun ia huts hartan garaian garaiko tentsio soziopolitikoek ere eragina zuten; ez zuten Erriberan edo Iruñerrian bezain gogor kolpatu, baina ez ziren inondik inora Euskal Herri ahistoriko pagano anzestral batean bizi.\nMichel Duvertek “euskal azken mito” gisa definitu omen zuen Barandiaran. Eta arrazoi zuela uste dut. Hain zuzen ere, mitoekin gertatu bezalaxe, belaunaldi berriek, inkontzienteki, naturaltasunez eta kuestionatu gabe jasotako kontakizuna beren errealitatera egokitu eta egiatzat hartzen baitute geure buruan baino ez dagoen pertzepzioa, betiere hurrengo belaunaldiari beren bertsioa luzatuta.\nXXI.ean euskaldun alfabetatu urbanook naturaz gaindiko fenomenoetan ez dugu sinesten, baina gainerakoan berdintsu jokatzen dugu: sorginek hegan egiten zutela, hori ez; baina sorginak bazirela, eta sorgin haiek emakume sexualki liberatu naturzale euskal pagano jatorrak zirelako kristauek gorroto zietela, hori bai sinets dezakegu.\nKategoriak Autoetnografia, Historia Etiketak Gaztelu, Gerra Zibila, kristau, Legarrea, pagano Bidalketen zehar nabigatu\nLa réligion des anciens Basques\n4 erantzun “XXI. mendeko mitologia” bidalketan\n28 iraila, 2021, ordua:\nGure herrian, Leitzan, badira oraindik ere errito paganoak egiten dituzten baserritarrak, eta badira sorgiñengan sinisten duten lagunak, haien gurasoei entzunda eta ikasita hor nola izaten ziren eta zein gorabehera izaten zituzten haiekin. Egia berdaderoa dela esaten dizute sorginen kontuak esaterakoan. Eta xehetasunez azaldu zenbait kontu eta. Kontatzen dituzten historioak sinesten dituzte gotik behera, bai. Baina kristauturik ere badaude, oso gainera. Hala, emengoen kasuan sinesmen batzuek, xaharrek, ez dituzte besteak, elizari dagozkionak, ordezkatzen: lehengo errealitatetzat jotzen dituzte sorgin eta jentillen kontuak, egiazkotzat baina haien aurrekoenak bailiran, eta aldi berean erlijio katolikoan ere sinesten dute.\n30 iraila, 2021, ordua:\nEskerrik asko ekarpenarengatik. Hain zuzen horrexetaz hitz egin nahi nuen hurrengo sarreran: kristau eta pagano ez dira errez bereizten ahal, eta Leitza da arrunt adibide ona.\n1 urria, 2021, ordua:\nOso interesgarria Xabier (eta Fernando)! Azken urteotan maiz izan ditut nik ere horrelako eskaerak: “San Joan jaiak ospatu nahi ditugu baina erlijioaren eragin gabe, nolako festa egin beharko genuke?”, edo, “Nik bakarrik inauteriak ospatzen ditut, festa paganoak direlako”. Horrelako eskaerei erantzunez idatzi nuen hau:\nAzken aldian Eguberrien historiaz Alberto del Campok idatzitako liburua irakurtzen ari naiz eta gozatzen ari naiz. Kristautasunaren aurreko erritoak eta sinesmenak kristautasunarekin nola nahasten joan ziren ikusteko, eta eliza katolikoak sustatu eta araututako praktikak askotarikoak izan direla ikusteko.\n3 urria, 2021, ordua:\nEskerrik asko. Azkenean, Fernando Oiartzuni esan bezala, hurrengo sarrera osorik egin dut erantzunak emanez batzuei eta besteei, eta hortxe txertatu zaituztet. Gustuko izanen duzuelakoan, sarri arte.


Bost urte tortillarik jan gabe\nGari Araolaza 2006/11/13 16:34\nInoiz pasatu duzue hilabete tortillarik jan gabe? Andonik ia bost urte pasatu ditu probatu gabe, bere bizitza osoa. Hasieran buruan sartu zitzaion tortillaren itxura ez zitzaiola gustatzen, eta kitto.\nTematia da eta ez dugu hainbeste denboran ezer lortu. Are gehiago, behin ikastolako jangelan tortilla jatera behartu zuten eta ia hiru ordu egin zituen tortilla zatia ahoan zuela, ikastolatik atera eta botatzeko aukera izan zuen arte.\nAzkenik, pasa den astean, ketchup pixka batekin (ketchupzale porrokatua da) tortilla bat dekoratu eta hainbeste grazia egin zion, di-da batean tortilla jan zuela!\nArgazkikoa bigarren tortilla da, Laurak dekorazioan praktika pixka bat hartuta.\nNi ez naiz inozoa!\nGari Araolaza 2006/11/09 09:27\nPasa den asteetan Euskaltelek bere bezeroei ematen dizkigun tratu txarrei buruzko artikuluak idatzi ditut ( bat , bi eta hiru ). Serie hori bukatuko dut, aukera egokia aurkitu eta Euskalteleko bezero izateari uzten diodanean.\nIzan ere, nik uste dut errua gurea dela, kontsumitzaileena. Gutxiegi protestatzen dugu eta edozerrekin konformatzen gara. Horixe esaten nion TDT dekodetzailedun telebista plano horietako bat erostekotan zebilen lagun bati, berak ere Euskaltelen kable bidezko telebista duenez, ez duelako dekodetzaile hori ezertarako erabiliko .\nNire ideia konfirmatzen duen beste iritzi bat dator Deambulando blogean. Yo no soy tonto artikuluan azaltzen du nola lortu duen Mediamarkteko katalogoko pagotxa eskuratzea, 99 Eurogatik 5Mpxtako Pentax argazki kamera bat.\n(via Laborategi )\nIrakiarrok: hona hemen demokrazia\nGari Araolaza 2006/11/06 15:33\nBlog honetan ez dira normalean gai hauek azaltzen, baina asteburuan Saddam Husseinetaz pena sentitu dut. Aulki elektrikoak eta injekzio hilgarriak edo fusilamenduek ez dute gauza asko hobetzen dena den.


Quest Biotekek gailu dual berritzaile bat garatu du inplanteen hortz-protesietarako - Up Euskadi\nQuest Biotekek, Quest taldearen filialak, zehaztasun handiko hortz-protesien soluzio integratuak diseinatzen ditu, taldeak berak sortutako Hylock hortz-inplanteen sistematik abiatuta. 2019an sortu zen 'Start up' bizkaitarra FixPeek sistema duala garatu du, inplanteen gaineko protesiak egiteko. Sistema horrek aukera ematen du protesia torlojutzeko edo klip bidez finkatzeko. Gainera, erraz kentzeko aukera ematen du, garbiketa hobetzeko. Horrez gain, tratamendu horietan epe ertain edo luzeko perinplantitisa bezalako arazoak saihesten lagun dezake.\nGailua protesi erauzgarrietan zein finkoetan erabil daiteke, aukera protesiko ugari ahalbidetuz. "Fixpeek gure Hylock inplante-sistemarekin erabil daiteke, eta merkatuko beste sistema batzuetara ere egokitu daiteke. Dentisten artean harrera ona izaten ari da abantaila kliniko interesgarriak dituelako, tratamendua garestitu gabe eta moldakorra izanda ", nabarmendu du Deborah Erkoreka Quest Biotek enpresako proiektu zuzendariak.\nSistema berriak, protesiaren eta hortzoi-euskarriaren garbiketa sakona errazteaz gain, abantaila handiak eskaintzen dizkie dentistei. "Angelu inklinatuetan kokatutako inplanteak kliparekin konpontzea ahalbidetzen du, baita protesiaren doikuntza pasiboa lortzea ere, zubiak eta arku osoak bezalako pieza anitzen kasuetan puntu kritikoa baita", adierazi du Deborah Erkorekak. Eta, azkenik, nabarmendu du "berehalako karga-tratamenduak errazten" dituela, inplantea jarri zenetik 24 ordu pasa baino lehen protesia jartzen den kasu horiek, hain zuzen ere.\nMerkatu berrietara ailegatzea\nQuest Biotekek eskaintzen dituen produktuak eta zerbitzuak hortz-kliniketarako, odontologia eta aho-kirurgia zerbitzuak dituzten zentro medikoetarako eta laborategi protesikoetarako zuzenduta daude. Gaur egun, taldeko bezeroak Espainian eta Frantzian daude, baina epe laburrean nazioarteko presentzia handitzea dute helburu, gertuko merkatuekin hasita.\nEnpresa martxan jarri zenetik, orain dela bi urte, 'Start up'-a enpresa nabarmena bihurtu da bere sektorean. "Gure balio erantsia da sistema berriak eta optimizatuak garatzen lan egiten dugula, inplantologiaren praktikan esperientzia luzea izan dugulako. Horri esker, gabeziak antzeman ditugu, sistema fidagarriak eta eraginkorrak eskaintzeko", azpimarratu du proiektuaren zuzendariak.\nGainera, bere etorkizuneko helburu nagusia "herritarren hortzetako osasuna hobetzen eta dentisten lana errazten laguntzea da, berrikuntza eta laguntza dinamikoa eskainiz, baita ezagutza eta esperientzia elkarlanean partekatzera bideratutako eguneratze-prestakuntza ere", Deborah Erkorekak zehaztu duenez.


16:33, 18 otsaila 2007ko berrikusketa\n24 bytes added , Duela 13 urte\n00:46, 18 urtarrila 2007ko berrikusketa (aldatu)\n16:33, 18 otsaila 2007ko berrikusketa (aldatu) (desegin)\n'''Euskal idazlea''' [[euskara]]z idazten duen egilea da, [[erdara]]zko [[Euskal Herria|Euskal Herriko]] autorerik barne ez hartuz. Kolektiboa koordinatzeko sortu zuten [[Euskal Idazleen Elkartea]].\nKolektiboa koordinatzeko sortu zuten [[Euskal Idazleen Elkartea]].\nHistorikoki, idazle klasiko garrantzitsuen artean "[[Gero]]" izeneko lanaren egilea den [[Axular]], [[Bernart Etxepare]] ("[[Linguae vasconum primitiae]]"), [[Joan Perez de Lazarraga]] ("[[Dianea eta Koplak]]"), [[Txomin Agirre]] ("[[Kresala]]", "[[Garoa]]"), "[[Lauaxeta]]" eta "[[Lizardi]]" daude. ▼\n▲Historikoki, idazle klasiko garrantzitsuen artean ''"[[Gero]]"'' izeneko lanaren egilea den [[Axular]], [[Bernart Etxepare]] (''"[[Linguae vasconum primitiae]]"''), [[Joan Perez de Lazarraga]] (''"[[Dianea eta Koplak]]"''), [[Txomin Agirre]] (''"[[Kresala]]"'', ''"[[Garoa]]"'), "[[Lauaxeta]]" eta "[[Lizardi]]" daude.\nMundu mailan oihartzun handien eduki duen egile garaikidea [[Bernardo Atxaga]], "[[Obabakoak]]" libururik ezagunena daukana eta lanak hainbat hizkuntzatan itzulita dituena. Gaur egungo beste idazle aipagarrien artean, [[Unai Elorriaga]], [[Koldo Izagirre]], [[Mariasun Landa]], [[Anjel Lertxundi]], [[Ramon Saizarbitoria]], [[Joseba Sarrionandia]], [[Itxaro Borda]] eta [[Arantxa Urretabizkaia]]. ▼\n▲Mundu mailan oihartzun handien eduki duen egile garaikidea [[Bernardo Atxaga]], '"[[Obabakoak]]"'' libururik ezagunena daukana eta lanak hainbat hizkuntzatan itzulita dituena. Gaur egungo beste idazle aipagarrien artean, [[Unai Elorriaga]], [[Koldo Izagirre]], [[Mariasun Landa]], [[Anjel Lertxundi]], [[Ramon Saizarbitoria]], [[Joseba Sarrionandia]], [[Itxaro Borda]] eta [[Arantxa Urretabizkaia]].


Salmond nagusi bigarren eztabaidan - Mundua - Berria\nEskoziako independentziari buruzko eztabaida (II)\nSalmond nagusi bigarren eztabaidan\nInkesten arabera, Eskoziako lehen ministroak aise irabazi du Eskoziako independentziari buruz Alistair Darlingekin izandako bigarren buruz burukoa.\nDarling eta Salmond, atzoko eztabaidan. David Cheskin / Pa Wire/EFE\n2014ko abuztuak 26\nSalmond "kontraerasora". Salmond "puztuta", bigarren eztabaida "gogorrean". Ingalaterrako eta Eskoziako hedabideak bat datoz Eskoziako independentzia erreferendumari begira eginiko bigarren eztabaidaren garaile nor izan den. The Guardian egunkariak jarri dio zenbakia nagusitasun horri; eztabaida amaitu eta berehalako inkesta baten arabera, %71k uste dute Alex Salmond Eskoziako lehen ministroa nagusitu zela eztabaidan. %29k uste dute, ordea, Alistair Darling laborista izan zela nagusi (bideoa: eztabaida osoa).\nLau ardatz nagusi zeuzkan eztabaidak: ekonomia, etxeko gaiak, Eskoziaren rola munduan, eta zer gertatuko den irailaren 18ko bozketaren ostean.\nLuze aritu ziren txanponaren auziaz. "Inork ezin digu debekatu gure txanpona erabiltzea", esan zuen Salmondek. Segituan oldartu zitzaion Darling: "Libera esterlina Ingalaterrako Bankuarena da. Ez badaukazu zurea den txanponik, ezin duzu banku zentralik izan". Darlingek, ordea, orain arte defendatutakoaren kontra, aitorpena egin zuen: "Libera erabiltzen jarrai dezakegu, noski".\nAzken mezua zalantzatiei


Zuntza finkorik gabe ematen duen eskaintzarik onena - Euskaltel\nZuntza Zuntza finkorik gabe Mugikorreko tarifak TBa Estaldura\n200 Mb + 30 GB + TBa 200 Mb + GB Infinity + TBa 500 Mb + GB Infinity + TBa + Netflix 200 Mb + 30 GB + Guztia TBa\n200 Mb + 30 GB + TBa 200 Mb + 30 GB 200 Mb + 50 GB 500 Mb\nZuntza finkorik gabe ematen duen eskaintzarik onena\nEta gero 53€/hil\nAldatu Euskaltelera 2021/9/30 baino lehen, eta baliatu sustapen hauetaz. Sustapena: 29 €/hil 6 hilabetez, 12 hilabete irauteko konpromisoarekin.\nOsoa Infinity paketeen sustapena bateragarria da beste sustapen honekin: 6 €-ko deskontua mugikor nagusiaren kuotan 24 hilabetez, smartphone edo tableta bat kontratatuz gero 24 kuotako modalitatean (hileko kuota: 6€ edo gehiago). Sustapen honek mugikorreko zerbitzuan 24 hilabetez irauteko konpromisoa dakar berekin. 24 hilabete igaro baino lehen baja ematen baduzu, 144 €-ko penalizazioa izango duzu, zeina hainbanatu baitaiteke gelditzen den iraupen-denboraren arabera. Gehienez, terminal bat bezero bakoitzeko. BEZa eta kanon digitala sartuta daude prezioan. Scoring politikari lotutako eskaintza. Eskaintzak izakinak agortu arte balio du, 24 kuotatan ordaintzeko modalitatean. Ez da bateragarria pakete nagusian bezero berrientzako beste sustapen batzuekin.\nOsoa Infinity paketeetan, giga mugagabeko lehen linea gehigarrian % 100eko deskontua aplikatuko da 24 hilabetez. Giga mugagabeko gainerako Infinity lineetan, % 50eko deskontua aplikatuko da 24 hilabetez; gero, prezioa 19 €/hil izango da.\n15 GB-ko Aurrera paketeen kasuan, mugagabeak + 15 GB-ko lehenengo linea gehigarrian % 100eko deskontua aplikatuko da 24 hilabetez. Mugagabeak + 30 GB-ko gainerako lineetan, % 50eko deskontua aplikatuko da 24 hilabetez; gero, prezioa 16 €/hil izango da.\nAgile TV-k ematen du telebista-zerbitzua (Over The Top Networks Ibérica SLU. IFZ: B-86588639. Helbidea: C. Casanova 209, principal 1ª – 08021, Bartzelona).\n50 GB + Nahi adina dei\nZergatik kontratatu Euskaltelen Internet?\nUste dugu 200 megarekin Interneteko konexio ona duzula, gailu batetik baino gehiagotatik lan egiteko eta sartzeko aukera ematen duena. Baina gehiago behar baduzu, 500 mega kontrata ditzakezu hilean 3 € gehiago ordainduta\nFinkoa behar duten horietakoa bazara, bai zure lanagatik, bai erosotasuna nahi duzulako eta bateriarik gastatu nahi ez duzulako, badugu pakete bat zuretzat. Eta finkorik behar ez baduzu, zure beharretara egokituko gara.\nWifi AC duen bideratzaile bat instalatzen diegu gure bezero guztiei. Beharbada, galdu egingo zara termino teknikoetan, baina konektatzeko bi modu izango dituzu: betiko banda (2,4 Ghz) eta hain betea ez dagoen eta abiadura handiagoa emango dizun beste bat (5 Ghz).\nEgiaztatu Euskaltelen zuntzaren estaldura\nEuskaltelen zuntz-sareak Euskadin, Nafarroan, Errioxan eta Kantabrian ematen du estaldura. Milaka etxek eta negoziok kontrata ditzakete gure Internet, mugikor, finko eta telebistako zerbitzuak. Jarri zure helbidea, eta begiratu gure sarearekin iristen garen\nEgiaztatu Euskaltelen estaldura\nstelehenetik ostiralera, 9-21.


GERNIKA: Munduko arrozak Pasealekura ekarriko dituzte hilaren 8an - Munduko Arrozak\npor Gernika Gernika | Jul 3, 2017 | 0 Comentarios\nZortzigarrenez, munduko arrozak jaialdia egingo dute Gernika-Lumon. Uztailaren 8an, zapatuz, egingo dute aurten kulturarteko festa. Ideasur, Gernika Gogoratuz, Gernikatik Mundura, Astra eta Gu Gaztek bultzatuta, munduko arrozen bueltan jatorri ezberdineko gernikarrak batu gura dituzte Pasealekuan. Hartu emanak bultzatu asmoz antolatzen dute urtero topaketa gastronomiko hori, eta herritarrak Gernika-Lumoko eta herriko auzoetako aniztasunaz jabetzea ere badu helburu.\nTxapelketa da antolatzen dutena, eta parte hartzen duen kuadrilla bakoitzak arrozagaz egindako plater bat aurkeztu beharko du. Gero, jatorri ezberdineko gernikarrek osatutako epaimaahaiak aukeratuko du denen artean zein den irabazlea.\nBeraz, aurten ere ahalik eta kuadrilla gehien batu asmoz, parte hartzeko dei zabala egin diete gernikarrei. Parte hartu gura dutenek info@gernikagogoratuz.org helbidera mezua bidali beharko dute, izena, kontaktua eta pertsona kopurua zehaztuta. Horretarako azken eguna uztailaren 7a izango da, eta pertsonako euro bat eskatzen dute, antolakuntza gastuei aurre egiteko.\nTaldea osotzerik ez dutenek antolatzaileekin harremanetan jar daitezke, beste talderen batean parte hartu ahal izateko.\nMahaiak eta aulkiak antolatzaileek jarriko dituzte, eta parte hartzaileek eskura edukiko dituzte arroz ekologikoa eta birziklatzeko platerak, azken horiek euro bat ordainduta.\nJaialdia girotzeko,bertsoak, kantaldiak, dantzak eta musika egongo dira zapatuan Pasealekuan.


Belen Larrion: "Era askotako umeak daude eta era askotako harrera familiak behar ditugu" - Aretxabaleta - Goiena.eus\nBelen Larrion: "Era askotako umeak daude eta era askotako harrera familiak behar ditugu"\nMirari Altube 2016-10-15 09:30\nBelen Larrion, Aldundiko Haurren Babeseko eta Gizarteratzeko zuzendari nagusia.\nHaurren harrera familien gaineko kanpaina jarriko du abian Aldundiak datozen egunotan Benetako besarkadak izenarekin. Eguaztenean, urriaren 19an, aurkeztuko Arrasaten, Kulturaten, 18:00etan, eta emango dituzte horren gaineko argibideak. Aldundiko Haurren Babeseko eta Gizarteratzeko zuzendari nagusi Belen Larrion bergararrak familia horien beharra azpimarratu du.\nZenbat ume eta gaztetxo daude gaur egun harrera familien zain?\nGaur egun 313 ume eta nerabe bizi dira Foru Aldundiaren egoitzetan. Horietatik 60 ume eta nerabe daude familia baten zain.\nZenbat familia beharko lirateke?\nBeharra etengabea da. Orain 60 familia behar ditugu, baina kopuru hau aldatzen doa. Kontuan hartu urtean zehar Aldundiak ume askoren ardura hartu behar duela, ume horien gurasoek ezin dituztelako ondo zaindu. Gainera, era askotako familiak behar dira: larrialdi harrera egiteko prest daudenak, baina baita ere behin-behineko harrera edo luzaroko harrera egiteko prest daudenak. Eta umeen adina ere desberdina izaten da: baditugu ume txikiak, baina baita nerabeak ere. Eta horientzat oso garrantzitsua da aukera izatea familia batean bizitzeko.\nAnai-arrebak ere badaude harrera etxea behar dutenen artean?\nBai, kasu batzuetan anai-arrebak izaten dira, eta ahal izanez gero, onena litzateke elkarrekin egotea familia batean. Baina hori ezin bada, behintzat, familia desberdinetan egon daitezke, eta beraien arteko harremana mantendu dezakegu bisiten bitartez.\nZe baldintza behar dira harrera familia izateko?\nEra askotako haurrak eta nerabeak daude eta, horregatik, familiak ere era askotakoak behar dira; ez dago profil bat zehaztuta. Baina hainbat baldintza bete behar dituzte. Adibidez: familia osoak ados egon behar du erabakiarekin; garbi izan behar dute beraien nahia harrera egitea dela, ez adoptatzea; prest egon behar dute haurra edo nerabea beraiekin hartzeko, kontuan hartuta ume horren historia, ohiturak, familia eta izaera; familia horrek malgutasuna izan behar du aldaketetara moldatzeko; eta prest egon behar dute profesionalen informazioa eta aholkularitza jasotzeko. Harrera familiek jakin behar dute arazoak izango dituztela; baina ez dira izaten arazo gaindiezinak. Horren proba da dagoeneko 350 harrera familia ditugula, baina gehiago behar ditugu. Alde horretatik konfiantza osoa dugu Gipuzkoako gizartearekin. Era berean, esan harrera familiekin hitz egiten dugunean, esaten digutela oso esperientzia aberasgarria dela. Umeari maitasuna eta segurtasuna ematen diotela, baina trukean %200 jasotzen dutela.\nHarrera familia izateak ez du zerikusirik adopzioarekin, ezta?\nGarbi esan behar da harrera ez dela adopzio bat, ezta bidea ere adopzioa lortzeko. Aldi baterako neurria da, zeren azken helburua da adingabea bere etxera itzultzea, jatorrizko familiak bere arazoak konpondu arte. Hala ere, harrera familia luzatu egin daiteke haurrak adinez nagusiak izan arte.\nZer egin behar dute harreragile izan nahi dutenek?\nArgibide gehiago izateko, hauek dira kontaktuak: 943 11 25 22 eta familiaharrera@gipuzkoa.eus.


Emakundek Generation Equality ekimena aurkeztu die enpresei eta udalei - Revista Emakunde AldizkariaRevista Emakunde Aldizkaria\n03/06/2021 | 0 iruzkin\nJoan den apirilaren 26an Bilbon ekimenaren aurkezpen ofiziala egin ondoren, Emakunde NBE Emakumeak erakundeak Beijingeko Emakumeen IV. Mundu Konferentziaren 25. urteurrena ospatzeko diseinatutako “Generation equality” nazioarteko proiektuaren sektorekako aurkezpen batzuk antolatzen ari da. Euskadin ekimen hau erabiliko da Berdintasunaren aldeko eta indarkeria matxistaren aurkako Itun Sozial eta Herritarra lortzeko. Aste honetan Emakundek bi online saio egin ditu berdintasunaren arloko erakunde laguntzaileen bereizgarria duten enpresekin eta udalekin.\nSaio horietan, Izaskun Landaida Emakundeko zuzendariak enpresei eta udalei egin nahi zaien ibilbideari buruzko informazioa eskaini die. Hala, erakunde bakoitzari konpromiso batzuk eskatzen zaizkio, hala nola, talde eragile bat sortzea, Beijingeko konpromisoei dagokienez erakundeak berdintasunaren arloan duen abiapuntua aztertzeko, azken 25 urteetan berdintasunean eman diren aurrerapen esanguratsuenak jasotzeko, etorkizuneko erronkak identifikatzeko eta helburu zehatz batzuekin konprometitzeko. Konpromiso horiek betetakoan, eragileak prest egongo dira berdintasunaren aldeko eta indarkeria matxistaren aurkako itun sozial eta herritarrean parte hartzeko.\nErantzunik gabe ra(etara) “Emakundek Generation Equality ekimena aurkeztu die enpresei eta udalei”


AEBek eta Israelek Unesco uzteko erabakia hartu dute | Berria.eus\nMundua AEBek eta Israelek Unesco uzteko erabakia hartu dute\nAEBek eta Israelek Unesco uzteko erabakia hartu dute\n2017-10-13 / Berria\nUnesco Hezkuntza, Zientzia eta Kulturarako Nazio Batuen Erakundeko kide izateari utziko diote Ameriketako Estatu Batuek eta Israelek —2018ko abenduaren 31n sartuko litzateke indarrean erabakia erakundearen estatutuak aintzat hartuta—. Washington izan zen aurrenekoa erabakiaren berri ematen. Heather Nauert AEBetako Estatu Departamentuko bozeramaileak jakinarazi zuenez, ez zen arinkeriaz hartutako erabakia izan: «Gure kezka adierazten duen erabakia da, oinarrizko erreforma behar duela uste baitugu, etengabea baita Israelen kontra duen jarrera».\nArrazoia, bada, politikoa da. Hebrongo Alde Zaharra arriskuan dauden ondare historikoen zerrendan sartu zuen joan den uztailean Unescok. Erabaki horrek kritika ugari izan zituen, bereziki Israelenak. Eta orain erakundetik ateratzea erabaki du Tel Avivek.\nBenjamin Netanyhau lehen ministroak «erabaki ausarta eta morala» zela adierazi zuen: «Unescorena antzerki absurdo baten modukoa da, historia babestu beharrean, itxuraldatu egiten du».\nErakundearen erreakzioa berehalakoa izan zen. Irina Bokova Unescoko zuzendari nagusiaren hitzetan, «galera» bat da: «Erabaki tristea».\nWashingtonek 2011n utzi zion erakundeari bere diru ekarpena egiteari; Palestina Unescoko kide gisa onartu zutenean, hain zuzen ere.


ekaina 2017 - Busturialdeko Hitza : Busturialdeko Hitza\nUdalak Malosteri itxura aldatuko dio\nMadalen Egunean udalbatzaren ontzian joateko lekuak zozkatuko ditu Bermeoko Udalak\nUnescok bi prestakuntza beka emango ditu Urdaibai Biosfera Erreserban\nArgazki rallya egingo dute bihar Lekeition, Lekliktxo elkarteak antolatuta\nParte hartu nahi dutenek egunean bertan izena eman behar dute, 08:00etatik 10:00etara. Argazkiak kameragaz edo mugikorragaz atera ahal dira. Lehiaketa 17:00etan amaituko daLekliktxo Lekeitioko argazkilaritza elkarteak antolatuta, argazki rallya egingo ...\nKilinkala igeri zeharkaldia egingo dute bihar, Lekeition\nGarraitz Kirol Taldeak antolatuta, aurten ere Garraitz irla inguratzen duen igeri zeharkaldia egingo da bihar goizean, Lekeition. Nagusien zein gazteen mailako igeriketa probak egongo dira, 11:00etan hasita.Guztira, 1.900 metro egin beharko dituzte ige...\nKAE 2ko taldeek Zumaian eta Elantxoben dituzte estropadak\nTKE Ligaren lehenengo bi jardunaldiak, asteburuan\nAMAIA IZARZUGAZA: «Noizbait Donostiako Jazzaldian jotzea gustatuko litzaidake»\nBadator jai koloretsua\nBihar ospatuko da jai arrakastasua Ondarroan 20. aldiz, egun osoan. Jaia herriko beste eremu batzuetara ere zabaltzea erabaki dute antolatzaileek. Brigada Moreak egongo diraAzken urteetan jaiaz gozatzera zenbat lagun etortzen diren kontuan hartuta, her...


Europako Alderdi Berdea - Wikipedia, entziklopedia askea.\nHpholke (eztabaida | ekarpenak)(r)en berrikusketa, ordua: 19:06, 21 maiatza 2015\nEuropako Alderdi Berdea Europako hainbat alderdi berderen federazioa da. Europar Batasuneko legediaren baitan antolatzen den arren, EBtik kanpoko zenbait herrialdeetako alderdiak ere hartzen ditu bere baitan.\nAlderdi Berdearen oinarrizko printzipioak hauek dira: ingurumenarekiko erantzukizuna, norbanakoaren askatasuna, integraziozko demokrazia, aniztasuna, justizia soziala, genero berdintasuna, garapen iraunkor globala eta bortxa gabeko politika.\nEuropar Batasunari dagokionean, alderdi berdeak hasieran oso kritikoak ziren, EBren eraikuntza prozesua naturaren eta gizartearen beharrizanetatik aldenduta ikusten zuten eta. Hala, 1984ko Europar Parlamenturako hauteskundeetan Europa alternatiboa eraikitzeko proposamena egin zuten, neutrala eta deszentralizatua. 1989tik aurrera, ordea, jarrera pragmatikoagoa hartu zuten integrazioari dagokionez, eta prozesu hori demokratikoago eta deszentralizatuago bihurtzen ahalegindu ziren.\nAlde nabarmenak daude, hala ere, gai horri dagokionez, Europako alderdi berdeen artean. Suediako Miljöpartiet de Gröna edota Ingalaterra eta Galeseko Green Party of England and Wales alderdiek EBrekiko jarrera kritiko hori mantentzen dute. Beste batzuk, ordea, (Luxenburgoko Dei Greng edota Alemaniako Die Grünenek) jarrera baikorragoa agertzen dute.\n1979ko Europar Parlamenturako hauteskundeetan talde erradikal batzuekin programa bat adostu zuten estatu kideetako alderdi berdeek, baina ez zuten ordezkaritzarik lortu. 1984an Europar Berdeen Koordinakundea sortu zen eta 11 diputatu lortu zituen. Hala ere, talde txikiegia zen diru-laguntzak jasotzeko, eta Ortzadar taldearekin bat egin zuten (erregionalistak, sozialista erradikalak, etab. biltzen zituen taldea). 1989ko hauteskundeetan berdeak indartuta atera ziren (26 eserleku) eta Ortzadar taldea utzi zuten. 1994an ere, eserleku kopurua jaitsi arren (20 eserleku) talde propioa egin zuten. 1999ko hauteskundeen ondoren Europako Aliantza Librearekin elkartu ziren parlamentuan (beraien herrientzako independentzia edo autogobernu maila handiagoa eskatzen duten alderdien taldea, horietako asko lehenagoko Ortzadar taldetik etorritakoak).\n2004ko hauteskundeetarako Europako Alderdi Berdea eratu zen ofizialki. Bere helburua Europa mailan jarduten duten berdeen arteko batasuna bultzatzea da, lelo eta kanpaina berak eginez. 2009ko hauteskundeetan alderdi berdea indartu egin da, bereziki Frantzian (Generation Écologie) eta Alemanian izandako emaitza onei esker.\nWikimedia Commonsen badira fitxategi gehiago, gai hau dutenak: Europako Alderdi Berdea\nOrriaren azken aldaketa: 21 maiatza 2015, 19:06.


Debako XXX. Antzerki Astea abiatuko dute ostiralean. Noticias de Gipuzkoa\nDebako XXX. Antzerki Astea abiatuko dute ostiralean\nZazpi antzezlan ikusteko parada izango da hilaren 20tik 29ra bitartean herrian\nJabi Leon Ruben Plaza - 2016(e)ko maiatzaren 17a, asteartea - 06:12etan eguneratua\nTxalo konpainiak ‘Heroiak’ antzeztuko du hilaren 28an Deban.\ndeba- Euskaraz ekoiztutako an-tzezlanak gustuko duten gipuzkoar guztiek Goaz konpainiak Debako Udalaren laguntzarekin urtero antolatzen duen Antzerki Astearekin ezinbesteko hitzordua dute hilaren 20tik 29ra bitartean.\nIzan ere, Debako Antzerki Asteak bere 30. urteurrena betetzen du aurten eta hori ospatzeko Goaz taldeko lagunek formatu desberdineko zazpi emanaldiekin osatutako egitarau interesgarria prestatu dute.\nAurreko edizioetan bezala, konpainia profesional eta amateurren ikuskizunak taularatuko dira herrian. Nola ez, haur eta helduentzako emanaldiak izango dira.\nantzezlanakDebako XXX. Antzerki Asteari hasiera emateko Zurriola an-tzerki eskolako Higa taldearen Izan ala ez izan ikuskizunarekin gozatzeko parada izango da datorren ostiralean (21.30ean) Itziarko Burugorri gunean (sarrerak 3 eurotan salduko dituzte).\nHurrengo egunean, berriz, Goaz antzerki taldeko kideen txanda izango da. Horrela, Debako konpainiak Ortzmuga antzezlana taularatuko du larunbatean (22.30ean) Aldats frontoian. Emanaldi horretan, Goaz taldeak “Luis Mari Agirrezabalak idatzitako antzerki motzetan oinarritutako lana” taularatuko du. Era berean, saio hori “Luis Marik an-tzerkigintzaren munduan egindako lan oparoa rekonozitzeko” baliogarria izango da.\nIgandean (hilaren 22an), Trapu zaharrak konpainia donostiarraren Ongi etorri fin de mundo antzezlana ikusi ahalko da Debako hiriguneko kaleetan (13.00etatik aurrera).\nMaiatzaren 25ean, berriz, herriko ikastetxeetako ikasleei zuzendutako emanaldi bikoitza burutuko da (10.30 eta 11.30ean) Goaz aretoan.\nSaio horietan, neska-mutilek Aizarnako antzerki eskolako kideek taularatuko duten Txanogorritxoren beste ipuina lanarekin disfrutatu ahalko dute.\nazken txanpaDebako XXX. An-tzerki Astea borobiltzeko goi mailako ikuskizunak taularatuko dituzte maiatzeko azken asteburuan Aldats pilotalekuan.\nHorrela bada, hilaren 27an (22.30ean) Durangoko Karrika taldearen Zapoi hil arte edan antzezlana ikusteko parada izango da (sarrerak bost eurotan salduko dira).\nHurrengo egunean, aldiz, Txalo konpainia gerturatuko da Debara, beti ere, Euskal Herriko eskenatokietan arrakasta handia izaten ari den Heroiak ikuskizuna taularatzeko (emanaldi hori 22.30ean hasiko da eta sarrerak sei eurotan salduko dira).\nAntzerki Asteari amaiera ona emateko Zurriolako antzerki taldeak Tomasen abenturak: Festara!haurrentzakoikuskizuna eskainiko du hilaren 29an (12.30ean). Sarreren prezioa hiru eurokoa izango da.


GOOD BONES 6. DENBORALDIA 12. ATALA: IRAILAREN 14A KALERATZEA ETA ITXAROPENAK - TELEBISTA SAIOAK\nGood Bones 6. denboraldia 12. atala: irailaren 14a kaleratzea eta itxaropenak\nDefentsako abokatua zen Karen E. Laine eta bere alabari, Mina, buruz hitz egiten duen reality telesail estatubatuarra\nErrealitateko telesail estatubatuarra, defentsako abokatua zen Karen E. Laine eta bere alaba, Mina Starsiak Hawk, lanaldi erdiko zerbitzari lanetan ari zena. Laineren alaba da bere lehen ezkontzatik. HGTV EDO DIY sarean egindako serie batzuen eredua, etxe sinpleak eredu harrigarri bihurtuz.\n12. atalaren kaleratze data\nLan zoragarria egiten duen ikuskizun zoragarria bere seigarren denboraldira iritsi da dagoeneko. Denboraldi honetan ere, 12. atala dagoeneko 2021eko irailaren 14an emititzear dago, 21: 00etan, Amerikako edo New Yorkeko garaiaren arabera. Ikuskizun berriak asteartero atal luzea ematen duen bitartean astearte honetan sorpresaz beteta egongo da berriro zaleentzat. Ikuskizunak serieko 14 atal ditu, eta horrek erakusten du pixkanaka azken fasera doala, eta beste hiru atal besterik ez direla geratzen.\nIturria: Indianapolis Monthly\nNon Ikuskizuna Ikusi\nBeno, Good bones 6. denboraldia kable bidezko telebistan ere ikusi ahal izango da HDTV-ra sintonizatuta, atalak argitaratzen dituen zehaztutako orduan eta egunean. Zuzeneko emisioa galtzen duten pertsonek geroago ikusi ahal izango dute HGTVs webgune ofizialean. Ikuskizuna linean transmititzeko beste aukera batzuk daude fuboTV, DIRECTV, Philo TV, Sling TV eta YouTube TV. Hezur onen atalak ere iTunes, Vudu, Apple TV, Google Play, Microsoft Store eta Amazon Prime Video bezalako VOD zerbitzuetan aloka daitezke.\n11. atalaren laburpena\n11. atala dagoeneko izendatu dute 'Hutsetik hasita Southside zaharrean.' Atal honetan, Minak eta Karenek hurrengo proiekturako hartu zuten bidea erakusten da, suteak suntsituta zegoen eta bertan iritsi zirenean abandonatutako jabetza batera zuzendu ziren. , konturatu ziren etxe guztia oinarrizkoetatik berreraiki behar zela. Konturatu ziren kaltetutako zatia guztiz kendu behar zela eta gero hutsetik eraiki behar zutela.\nAtal honetan etxe hau hutsetik nola eraiki zuten eta frantseseko inspirazioko diseinu eta teknikak erabiliz eraikitzen eta haien onena apaintzen erakutsi zuten.\nBeno, aurreko istorioa aztertu ondoren, zaleak hunkituta daude eta hurrengo atala noiz iritsiko zain daude. Zurrumurrua goraka doala eta, oso zaila da hurrengo atalean zer gertatuko den eta Mina eta Karen istorioak nola egingo duen aurrera aurkitzea. Gauza bat berdina izaten jarraitzen badu ere, emaitza dotorea eta merezi duen gogo sinpleak ederki apainduta eta aurkeztutako etxea aurkeztuko dute berriro.\n7. denboraldia dagoeneko baieztatuta dago\nBi hauen erronka berriekin batera, ikuskizuna gero eta interesgarriagoa da eta, beraz, jendea ilusioz ikusten da ikuskizuna. Ikuskizuna ere bere 7. denboraldirako berritu daiteke. HDTV-k baieztatu duenez, 7. ataleko 13 denboraldi luze bat berriro beteko litzateke 2022an datorren udan datorren udan emitituko den ama-alaba bikote ezagunarekin.\nzenbat urtaro ditu bungo kaleko txakurrak\nGilmore neskak tomate ustelak\nborroka arte anime onena